Document ID: 32019R1122

Reference:
2.7.2019
RO
Jurnalul Oficial al Uniunii Europene
L 177/3
REGULAMENTUL DELEGAT (UE) 2019/1122 AL COMISIEI
din 12 martie 2019
de completare a Directivei 2003/87/CE a Parlamentului European și a Consiliului în ceea ce privește funcționarea registrului Uniunii
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului (1), în special articolul 19 alineatul (3),
întrucât:
(1)
Articolul 19 alineatul (1) din Directiva 2003/87/CE prevede că toate certificatele emise începând de la 1 ianuarie 2012 trebuie păstrate într-un registru al Uniunii. Acest registru al Uniunii a fost creat inițial prin Regulamentul (UE) nr. 920/2010 al Comisiei (2).
(2)
Regulamentul (UE) nr. 389/2013 al Comisiei (3) a abrogat Regulamentul (UE) nr. 920/2010 pentru a stabili cerințe generale și în materie de gestionare și menținere privind registrul Uniunii pentru perioada de comercializare care începe la 1 ianuarie 2013 și pentru perioadele ulterioare, registrul independent de tranzacții prevăzut la articolul 20 alineatul (1) din Directiva 2003/87/CE și registrele prevăzute la articolul 6 din Decizia nr. 280/2004/CE a Parlamentului European și a Consiliului (4).
(3)
Registrul Uniunii asigură contabilizarea precisă a tranzacțiilor din cadrul sistemului de comercializare a certificatelor de emisii de gaze cu efect de seră în cadrul Uniunii (EU ETS), instituit prin Directiva 2003/87/CE. Registrul Uniunii este o bază de date electronică standardizată și securizată care conține elemente de date comune folosite la urmărirea emiterii, deținerii, transferului și anulării, după caz, a certificatelor, precum și la asigurarea accesului publicului și a confidențialității, după caz. Acesta ar trebui să se asigure că nu există transferuri incompatibile cu obligațiile care decurg din Directiva 2003/87/CE.
(4)
Din 2021 începe o nouă perioadă de aplicare a legislației în ansamblul economiei, ceea ce marchează și începutul unei noi perioade pentru EU ETS. Este necesar să se asigure că punerea în aplicare și funcționarea sistemului de registre respectă și cerințele stabilite pentru această nouă perioadă.
(5)
Directiva (UE) 2018/410 a Parlamentului European și a Consiliului (5) a modificat în mod substanțial Directiva 2003/87/CE în vederea rentabilizării reducerii emisiilor de dioxid de carbon și a sporirii investițiilor în acest domeniu, necesitând modificări ale registrului Uniunii. Dispozițiile introduse de aceste modificări se aplică perioadelor începând cu anul 2021.
(6)
În temeiul articolului 13 din Directiva 2003/87/CE, certificatele emise începând de la 1 ianuarie 2013 sunt valabile pe o perioadă nedeterminată. Cu toate acestea, începând cu anul 2021, certificatele ar trebui să includă o indicație a perioadei de comercializare în care au fost create. Prin urmare, este necesar să se asigure funcționalitățile corespunzătoare în registrul Uniunii. Mențiunea care indică în ce perioadă de zece ani au fost create certificatele ar trebui să fie vizibilă numai titularilor de cont atunci când acest lucru este necesar pentru a face distincția între certificatele create într-o fază și cele create într-o altă fază. Acest lucru este valabil în timpul tranziției de la a treia perioadă de comercializare la cea de a patra, ținând seama de faptul că certificatele create în perioada începând cu anul 2021 sunt valabile numai pentru emisiile de la 1 ianuarie 2021.
(7)
În plus, ar trebui să se aplice o restricție în ceea ce privește restituirea certificatelor pentru a se asigura că certificatele pot fi utilizate doar pentru emisiile din primul an al perioadei de zece ani în care au fost emise. Normele pentru calcularea cifrei care indică starea de conformitate sunt necesare pentru a asigura respectarea acestei restricții.
(8)
Directiva (UE) 2018/410 a eliminat articolul 11b alineatul (7) din Directiva 2003/87/CE. Prin urmare, utilizarea creditelor internaționale în EU ETS nu mai este posibilă în perioada de comercializare începând cu 1 ianuarie 2021. În consecință, în conturile ETS nu se pot deține credite internaționale, iar drepturile la credite internaționale încetează să existe. Cu toate acestea, până la încheierea tuturor operațiunilor necesare în legătură cu perioada de comercializare cuprinsă între 2013 și 2020, ar trebui să se mențină utilizarea creditelor internaționale și, în consecință, a drepturilor la credite internaționale. Unitățile neeligibile ar trebui eliminate din conturile ETS după încheierea perioadei de aplicabilitate continuă a dispozițiilor relevante din Regulamentul (UE) nr. 389/2013.
(9)
În urma clasificării certificatelor de emisii constând în orice unități recunoscute ca fiind conforme cu cerințele Directivei 2003/87/CE ca „instrumente financiare” în temeiul Directivei 2014/65/UE a Parlamentului European și a Consiliului (6), este oportun să se adapteze normele care reglementează registrul Uniunii pentru a le alinia la cerințele legislației pieței financiare în măsura în care este necesar, în special prin asigurarea furnizării de informații relevante care să permită aplicarea efectivă a Directivei 2014/65/UE și a Regulamentului (UE) nr. 596/2014 al Parlamentului European și al Consiliului (7).
(10)
În conformitate cu Directiva 2014/65/UE și cu Regulamentul (UE) nr. 600/2014 al Parlamentului European și al Consiliului (8), instrumentele financiare trebuie identificate prin intermediul numerelor internaționale de identificare a valorilor mobiliare (coduri ISIN) definite în ISO 6166. Pentru a facilita îndeplinirea obligațiilor de raportare de către titularii de cont, codurile ISIN aferente certificatelor de emisii ar trebui afișate în registrul Uniunii.
(11)
Punerea în aplicare în bune condiții a procesului de licitare în temeiul Regulamentului (UE) nr. 1031/2010 al Comisiei (9), care rezultă în special din experiența dobândită în urma punerii în aplicare a procesului de licitare și din faptul că, începând cu 3 ianuarie 2018, certificatele de emisii spot menționate în secțiunea C punctul 11 din anexa I la Directiva 2014/65/UE sunt clasificate drept instrumente financiare, impune aducerea de modificări la Regulamentul (UE) nr. 389/2013. În special, această clasificare înseamnă că certificatele de emisii spot intră în domeniul de aplicare al Directivei 98/26/CE a Parlamentului European și a Consiliului (10). Modificările sunt necesare pentru o mai bună aliniere a proceselor referitoare la licitațiile prevăzute în prezentul regulament cu cerințele Directivei 98/26/CE, inclusiv punerea lor armonizată în aplicare în temeiul legislației naționale, dacă este necesar, în scopul licitării certificatelor de emisii.
(12)
Deoarece certificatele există doar în stare dematerializată și sunt fungibile, dreptul de proprietate asupra unui certificat ar trebui să fie stabilit prin existența sa în contul din registrul Uniunii în care este deținut. Mai mult, pentru a se reduce riscurile asociate anulării tranzacțiilor introduse în registrul Uniunii și perturbării în consecință a sistemului și a pieței pe care o astfel de anulare o poate provoca, este necesar să se asigure că certificatele sunt complet fungibile. În special, tranzacțiile pot fi anulate, revocate sau invalidate numai în conformitate cu regulile de funcționare ale registrului, într-un termen stabilit prin regulile respective. Nicio dispoziție a prezentului regulament nu ar trebui să împiedice un titular de cont sau o parte terță să își exercite sau să revendice un drept de recuperare sau restituire prevăzut de lege rezultat dintr-o tranzacție care a intrat în sistem, de exemplu, în caz de eroare tehnică sau fraudă, atât timp cât aceasta nu are ca rezultat anularea, revocarea sau invalidarea tranzacției. În plus, achiziționarea cu bună credință a unui certificat ar trebui să fie protejată.
(13)
Principalele atribuții ale administratorului central ar trebui să fie punerea la dispoziție, exploatarea și menținerea registrului Uniunii și a Registrului de tranzacții al Uniunii Europene (EUTL), administrarea conturilor centrale și efectuarea operațiunilor care se desfășoară la nivel central. Atribuțiile principale ale administratorilor naționali ar trebui să constea în a fi punctul de legătură cu titularii lor respectivi de conturi înregistrați în registrul Uniunii și în a efectua toate operațiunile care implică un contact direct cu aceștia, inclusiv deschiderea, suspendarea accesului și închiderea conturilor.
(14)
În cazul în care statele membre alocă certificate cu titlu gratuit în temeiul articolului 10c din Directiva 2003/87/CE, certificatele respective ar trebui să fie emise în conformitate cu articolul 10c din directiva menționată.
(15)
Regulamentul (UE) 2017/2392 al Parlamentului European și al Consiliului (11) a modificat Directiva 2003/87/CE. Această modificare a prelungit până la 31 decembrie 2023 derogarea de la obligațiile care decurg din EU ETS pentru zborurile către și dinspre țările terțe. În consecință, operatorii de aeronave care beneficiază de această derogare vor continua să primească certificate cu titlu gratuit până la acea dată. Începând cu 1 ianuarie 2021, numărul de certificate gratuite alocate operatorilor de aeronave este supus aplicării factorului linear menționat la articolul 9 din Directiva 2003/87/CE.
(16)
Articolul 11 din Directiva 2003/87/CE prevede că, până la data de 28 februarie a fiecărui an, autoritățile competente trebuie să transfere numărul de certificate alocate cu titlu gratuit operatorilor pentru anul respectiv. În cazurile în care directiva respectivă prevede recalcularea numărului de certificate alocate unui operator, administratorul central ar trebui să se asigure că recalcularea alocării este efectuată în conformitate cu Directiva 2003/87/CE și că modificările necesare se efectuează în registrul Uniunii și EUTL înainte ca autoritatea națională competentă să poată transfera certificatele operatorului în cauză.
(17)
Niciun element din prezentul regulament nu ar trebui să împiedice o autoritate competentă să solicite unui operator să transfere în contul UE de alocare un număr de certificate primite în plus față de alocarea către acesta ajustată pentru anul relevant, în cazul în care s-a efectuat o supraalocare de certificate, inclusiv ca urmare a unei erori survenite în alocarea inițială sau a faptului că operatorul nu a transmis autorității competente informații corecte sau complete, cu condiția ca administratorul central să fi modificat tabelul național de alocare al statului membru.
(18)
Certificatele emise după ce un operator a încetat activitățile desfășurate în instalația la care se referă aceste certificate, fără a informa în prealabil autoritatea competentă, nu pot fi calificate drept certificate de emisii în sensul Directivei 2003/87/CE. Aceasta presupune că, în cazul în care alocarea excedentară rezultă din faptul că operatorul nu a raportat încetarea producției, ar trebui să fie posibilă eliminarea din contul de depozit pentru operator a numărului corespunzător de certificate chiar fără aprobarea operatorului.
(19)
Pentru a se proteja securitatea informațiilor păstrate în registrul Uniunii și pentru a se evita fraudele, ar trebui să se aplice cerințe adecvate și armonizate în ceea ce privește deschiderea de conturi, autentificarea și drepturile de acces. Cerințele stabilite în Regulamentul (UE) nr. 389/2013 ar trebui să fie revizuite și actualizate în scopul asigurării eficacității acestora, ținând cont, în același timp, de proporționalitate. Deși administratorii registrului Uniunii nu sunt supuși direct cerințelor prevăzute în Directiva (UE) 2015/849 a Parlamentului European și a Consiliului (12), cerințele și garanțiile prevăzute în directiva menționată se reflectă și în normele care reglementează deschiderea și menținerea conturilor în registrul Uniunii, acordându-se o atenție specială informațiilor beneficiarilor efectivi. Normele prevăzute în Regulamentul (UE) nr. 389/2013 ar trebui revizuite pentru a permite administratorilor naționali să își adapteze procedurile la riscul real reprezentat de o anumită acțiune.
(20)
În cazul în care un document original, care provine dintr-un alt stat membru, sau o copie certificată a acestuia, este prezentat(ă) ca probă în temeiul anexei IV sau al anexei VIII, normele prevăzute în Regulamentul (UE) 2016/1191 al Parlamentului European și al Consiliului (13) ar trebui să fie aplicate în mod corespunzător.
(21)
Administratorii naționali, administratorul central și Comisia trebuie să respecte legislația Uniunii și pe cea națională referitoare la protecția persoanelor fizice în ceea ce privește prelucrarea datelor cu caracter personal și libera circulație a acestor date, în special Regulamentul (UE) 2016/679 al Parlamentului European și al Consiliului (14) și Regulamentul (UE) 2018/1725 al Parlamentului European și al Consiliului (15), în cazul în care acestea se aplică informațiilor păstrate și prelucrate în temeiul prezentului regulament.
(22)
Ar trebui să se păstreze înregistrări privind toate procesele, toți operatorii și toate persoanele din sistemul de registre, în timp ce datele cu caracter personal conținute în acestea ar trebui să fie șterse după expirarea perioadei de păstrare relevante.
(23)
Comisia și administratorii naționali sunt operatori asociați ai informațiilor deținute și prelucrate în temeiul prezentului regulament. Registrul Uniunii și EUTL îndeplinesc sarcini care sunt îndeplinite în interesul public. În cazul unei încălcări a securității datelor cu caracter personal, se aplică procedurile de notificare relevante conform legislației privind protecția datelor.
(24)
Administratorii naționali, administratorul central și Comisia ar trebui să se asigure că informațiile deținute și prelucrate în temeiul prezentului regulament pot fi utilizate numai în scopul funcționării registrului Uniunii.
(25)
Normele care reglementează registrul Uniunii ar trebui simplificate pentru a reduce, în măsura posibilului, orice sarcină administrativă, fără a submina integritatea de mediu, securitatea sau fiabilitatea EU ETS. Pentru a defini direcția și amploarea posibilelor simplificări și cerințe mai puțin restrictive, a fost acumulată experiența practică a administratorilor naționali ai registrului Uniunii și au fost consultate statele membre. Noile norme rezultate urmăresc să ofere o mai bună înțelegere și utilizare a registrului Uniunii atât de către utilizatorii săi, cât și de către administratori.
(26)
În cazul în care este necesar și pentru atât timp cât este necesar pentru a proteja integritatea de mediu a EU ETS, operatorilor din domeniul aviației și celorlalți operatori din cadrul EU ETS li se interzice utilizarea certificatelor emise de un stat membru care a notificat Consiliului European intenția sa de a se retrage din Uniune în temeiul articolului 50 din Tratatul privind Uniunea Europeană („TUE”).
(27)
Stabilirea unei legături între EU ETS și alte sisteme de comercializare a certificatelor de emisii extinde posibilitățile de reducere a emisiilor, reducând astfel costurile de combatere a schimbărilor climatice. Operaționalizarea acordurilor de legătură în temeiul articolului 25 din Directiva 2003/87/CE necesită o serie de adaptări la nivelul registrului Uniunii. Prin urmare, Regulamentul (UE) nr. 389/2013 ar trebui modificat pentru a asigura, printre altele, recunoașterea certificatelor țărilor terțe pentru conformitate, a permite transferul acestor certificate, crearea de conturi și procesele de tranzacționare, precum și pentru a include condițiile pentru suspendarea conectării.
(28)
Toate operațiunile necesare în legătură cu a treia perioadă de comercializare a EU ETS, cuprinsă între 2013 și 2020, ar trebui finalizate în conformitate cu normele prevăzute în Regulamentul (UE) nr. 389/2013. Întrucât Directiva 2003/87/CE a permis utilizarea creditelor internaționale generate în temeiul Protocolului de la Kyoto, regulamentul menționat ar trebui să se aplice în continuare acestor operațiuni. Pentru a asigura claritatea în ceea ce privește normele aplicabile tuturor operațiunilor legate de cea de a treia perioadă de comercializare, în conformitate cu Directiva 2003/87/CE, astfel cum a fost modificată prin Directiva 2009/29/CE a Parlamentului European și a Consiliului (16), pe de o parte, și normele aplicabile tuturor operațiunilor legate de cea de a patra perioadă de comercializare, în conformitate cu Directiva 2003/87/CE, astfel cum a fost modificată prin Directiva (UE) 2018/410, pe de altă parte, domeniul de aplicare al dispozițiilor Regulamentului (UE) nr. 389/2013 care se aplică în continuare, după intrarea în vigoare a prezentului regulament, pentru operațiunile legate de cea de a treia perioadă de comercializare, ar trebui limitat la scopul respectiv.
(29)
Autoritatea Europeană pentru Protecția Datelor a fost consultată în conformitate cu articolul 42 din Regulamentul (UE) 2018/1725 și a emis un aviz la 18 octombrie 2018,
ADOPTĂ PREZENTUL REGULAMENT:
TITLUL I
DISPOZIȚII GENERALE
CAPITOLUL 1
Obiect, domeniu de aplicare și definiții
Articolul 1
Obiect
Prezentul regulament stabilește cerințe generale și în materie de gestionare și menținere privind registrul Uniunii, precum și registrul independent privind tranzacțiile prevăzut la articolul 20 alineatul (1) din Directiva 2003/87/CE.
Articolul 2
Domeniu de aplicare
Prezentul regulament se aplică certificatelor create în scopul sistemului de comercializare a certificatelor de emisii al Uniunii Europene (EU ETS).
Articolul 3
Definiții
În sensul prezentului regulament, se aplică definițiile de la articolul 3 din Regulamentul (UE) nr. 1031/2010 și de la articolul 3 din Regulamentul delegat (UE) 2019/331 al Comisiei (17). Se aplică, de asemenea, următoarele definiții:
1.
„administrator central” înseamnă persoana desemnată de Comisie în temeiul articolului 20 din Directiva 2003/87/CE;
2.
„administrator național” înseamnă entitatea responsabilă cu administrarea, în numele unui stat membru, a unei serii de conturi de utilizatori care se află sub jurisdicția unui stat membru în registrul Uniunii, desemnată în conformitate cu articolul 7;
3.
„titular de cont” înseamnă o persoană fizică sau juridică ce deține un cont în registrul Uniunii;
4.
„informații privind contul” înseamnă toate informațiile necesare pentru deschiderea unui cont sau pentru înregistrarea unui verificator, inclusiv toate informațiile referitoare la reprezentanții care le-au fost atribuiți;
5.
„autoritate competentă” înseamnă autoritatea sau autoritățile desemnate de un stat membru în temeiul articolului 18 din Directiva 2003/87/CE;
6.
„verificator” înseamnă un verificator astfel cum este definit la articolul 3 punctul 3 din Regulamentul de punere în aplicare (UE) 2018/2067 al Comisiei (18);
7.
„certificate pentru aviație” înseamnă certificatele create în temeiul articolului 3c alineatul (2) din Directiva 2003/87/CE, inclusiv certificatele, create în același scop, care rezultă din sistemele de comercializare a certificatelor de emisii care sunt conectate la EU ETS în temeiul articolului 25 din directiva menționată;
8.
„certificate generale” înseamnă toate celelalte certificate create în temeiul Directivei 2003/87/CE, inclusiv certificatele care rezultă din sistemele de comercializare a certificatelor de emisii care sunt conectate la EU ETS în temeiul articolului 25 din directiva menționată;
9.
„proces” înseamnă un mijloc tehnic automat de efectuare a unei acțiuni legate de un cont sau de o unitate în registrul Uniunii;
10.
„executare” înseamnă finalizarea unui proces propus spre executare, care poate conduce la finalizare dacă sunt îndeplinite toate condițiile, sau la sistare;
11.
„zi lucrătoare” înseamnă orice zi a anului, de luni până vineri;
12.
„tranzacție” înseamnă un proces din cadrul registrului Uniunii care presupune transferul unui certificat dintr-un cont în altul;
13.
„restituire” înseamnă contabilizarea unui certificat de către un operator sau operator de aeronave în raport cu emisiile verificate ale instalației sau aeronavei sale;
14.
„eliminare” înseamnă eliminarea definitivă a unui certificat de către deținător, fără contabilizarea acestuia în raport cu emisiile verificate;
15.
„spălare de bani” înseamnă spălare de bani astfel cum este definită la articolul 1 alineatul (3) din Directiva (UE) 2015/849;
16.
„infracțiune gravă” înseamnă o infracțiune gravă astfel cum este definită la articolul 3 punctul 4 din Directiva (UE) 2015/849;
17.
„finanțarea terorismului” înseamnă finanțarea terorismului astfel cum este definită la articolul 1 alineatul (5) din Directiva (UE) 2015/849;
18.
„directori” înseamnă persoanele care exercită responsabilități de conducere, astfel cum sunt definite la articolul 3 alineatul (1) punctul 25 din Regulamentul (UE) nr. 596/2014;
19.
„societate-mamă” înseamnă o societate-mamă astfel cum este definită la articolul 2 punctul 9 din Directiva 2013/34/UE a Parlamentului European și a Consiliului (19);
20.
„filială” înseamnă o filială astfel cum este definită la articolul 2 punctul 10 din Directiva 2013/34/UE;
21.
„grup” înseamnă un grup astfel cum este definit la articolul 2 punctul 11 din Directiva 2013/34/UE;
22.
„contraparte centrală” înseamnă o contraparte centrală astfel cum este definită la articolul 2 punctul 1 din Regulamentul (UE) nr. 648/2012 al Parlamentului European și al Consiliului (20).
CAPITOLUL 2
Sistemul de registre
Articolul 4
Registrul Uniunii
(1)   Administratorul central gestionează și menține registrul Uniunii, inclusiv infrastructura tehnică a acestuia.
(2)   Statele membre folosesc registrul Uniunii în scopul îndeplinirii obligațiilor care le revin în temeiul articolului 19 din Directiva 2003/87/CE. Registrul Uniunii pune la dispoziția administratorilor naționali și titularilor de cont procesele stabilite prin prezentul regulament.
(3)   Administratorul central se asigură că registrul Uniunii este conform cu cerințele de hardware, de rețea, de software și de securitate stabilite în specificațiile tehnice și privind schimbul de date prevăzute la articolul 75 din prezentul regulament.
Articolul 5
Registrul de tranzacții al Uniunii Europene
(1)   Se instituie Registrul de tranzacții al Uniunii Europene (EUTL), sub forma unei baze de date electronice standardizate, în temeiul articolului 20 din Directiva 2003/87/CE, pentru tranzacțiile care intră sub incidența prezentului regulament.
(2)   Administratorul central gestionează și menține EUTL în conformitate cu dispozițiile prezentului regulament.
(3)   Administratorul central se asigură că EUTL permite verificarea și înregistrarea tuturor proceselor menționate în prezentul regulament și ține seama de cerințele de hardware, de rețea și de software stabilite în specificațiile tehnice și privind schimbul de date prevăzute la articolul 75 din prezentul regulament.
(4)   Administratorul central se asigură că EUTL permite înregistrarea tuturor proceselor descrise în titlul I capitolul 3 și în titlurile II și III.
Articolul 6
Legături de comunicare între registre și EUTL
(1)   Administratorul central se asigură că registrul Uniunii menține o legătură de comunicare cu registrele sistemelor de comercializare a certificatelor de emisii de gaze cu efect de seră cu care este în vigoare un acord de legătură în conformitate cu articolul 25 din Directiva 2003/87/CE în scopul comunicării tranzacțiilor cu certificate.
(2)   Administratorul central se asigură că registrul Uniunii menține o legătură de comunicare directă cu EUTL în scopul verificării și înregistrării tranzacțiilor cu certificate și a proceselor de gestionare a conturilor stabilite în titlul I capitolul 3. Toate tranzacțiile care implică unități de certificate se efectuează în cadrul registrului Uniunii și se înregistrează și se verifică de către EUTL. Administratorul central poate stabili o legătură de comunicare restrânsă între EUTL și registrul unui stat terț care a semnat un tratat de aderare la Uniune.
Articolul 7
Administratori naționali
(1)   Fiecare stat membru desemnează un administrator național. Statul membru accesează și gestionează conturile proprii și conturile din registrul Uniunii aflate sub jurisdicția sa, în temeiul articolului 10, prin intermediul administratorului său național, după cum se definește în anexa I.
(2)   Statele membre și Comisia se asigură că nu există niciun conflict de interese între administratorii naționali, administratorul central și titularii de conturi.
(3)   Fiecare stat membru notifică Comisiei identitatea și datele de contact ale administratorului său național, inclusiv un număr de telefon pentru situații de urgență care să fie folosit în cazul unui incident de securitate.
(4)   Comisia coordonează punerea în aplicare a prezentului regulament împreună cu administratorii naționali ai fiecărui stat membru și cu administratorul central. În special, Comisia desfășoară toate consultările corespunzătoare în conformitate cu tratatele cu privire la aspectele și procedurile legate de funcționarea registrelor reglementate de prezentul regulament și de punerea în aplicare a acestuia. Termenii de cooperare conveniți între administratorul central și administratorii naționali includ proceduri operaționale comune în vederea punerii în aplicare a prezentului regulament, proceduri de gestionare a modificărilor și a incidentelor pentru registrul Uniunii, specificații tehnice privind funcționarea și fiabilitatea registrului Uniunii și a EUTL, precum și prevederi referitoare la obligațiile operatorilor de date cu caracter personal colectate în temeiul prezentului Regulament. Termenii de cooperare pot să includă modalități de consolidare a legăturilor externe de comunicare, a infrastructurii informatice și a procedurilor de acces pentru conturile utilizatorilor. Pentru a asigura punerea în aplicare armonizată a titlului I capitolul 3, administratorul central transmite administratorilor naționali, la fiecare doi ani, un raport privind practicile relevante existente în fiecare stat membru.
(5)   Administratorul central, autoritățile competente și administratorii naționali desfășoară numai procesele necesare pentru îndeplinirea funcțiilor care le revin în conformitate cu Directiva 2003/87/CE, precum și pentru aplicarea măsurilor adoptate în temeiul dispozițiilor acesteia.
CAPITOLUL 3
Conturi
Secțiunea 1
Dispoziții generale aplicabile tuturor conturilor
Articolul 8
Conturi
(1)   Statele membre și administratorul central se asigură că registrul Uniunii conține conturi în conformitate cu anexa I.
(2)   Fiecare tip de cont poate deține tipurile de unități prevăzute în anexa I.
Articolul 9
Starea conturilor
(1)   Starea conturilor poate fi una dintre următoarele: „deschis”, „blocat”, „închidere în așteptare” sau „închis”. Pentru anumiți ani, conturile pot fi și în starea „exclus”.
(2)   Din conturile blocate nu se poate iniția niciun proces, cu excepția proceselor specificate la articolele 22, 31 și 56.
(3)   Înainte de închiderea unui cont, acesta poate fi pus în starea „închidere în așteptare” pe perioada căilor de atac disponibile împotriva închiderii sau până la îndeplinirea condițiilor închiderii, dar nu mai mult de 10 ani. Nu pot fi inițiate procese din conturile puse în starea „închidere în așteptare”, acestea nu pot achiziționa unități și orice acces la aceste conturi este suspendat. Un cont care are starea „închidere în așteptare” poate fi pus în starea „deschis” numai dacă sunt îndeplinite toate condițiile de deschidere a unui cont.
(4)   Din conturile închise nu se poate iniția niciun proces. Un cont închis nu poate fi redeschis și nu poate achiziționa unități.
(5)   La momentul excluderii unei instalații din EU ETS în temeiul articolelor 27 sau 27a din Directiva 2003/87/CE, administratorul național pune contul de depozit al operatorului respectiv în starea „exclus” pe durata excluderii.
(6)   În urma notificării de către autoritatea competentă a faptului că zborurile unui operator de aeronave nu mai sunt incluse în EU ETS într-un anumit an, în conformitate cu anexa I la Directiva 2003/87/CE, administratorul național pune contul de depozit al operatorului de aeronave respectiv în starea „exclus”, după ce transmite acestuia o notificare prealabilă și până când autoritatea competentă notifică faptul că zborurile operatorului de aeronave sunt incluse din nou în EU ETS.
(7)   Din conturile excluse nu se poate iniția niciun proces, cu excepția proceselor specificate la articolele 22 și 57 și a proceselor specificate la articolele 31 și 56 care corespund perioadei în care contul nu era pus în starea „exclus”.
Articolul 10
Administrarea conturilor
(1)   Fiecare cont are un administrator care este responsabil de administrarea contului în numele unui stat membru sau în numele Uniunii.
(2)   Administratorul unui cont este stabilit pentru fiecare tip de cont, astfel cum reiese din anexa I.
(3)   Administratorul unui cont deschide un cont, suspendă accesul la el sau îl închide, îi schimbă starea, aprobă reprezentanții autorizați, permite modificarea detaliilor contului pentru care este necesară aprobarea administratorului, inițiază tranzacții dacă acest lucru este solicitat de reprezentantul contului sau de titularul de cont în conformitate cu articolul 20 alineatele (6) și (7) și inițiază tranzacții la indicația autorității competente sau a autorității relevante de aplicare a legii, în conformitate cu dispozițiile prezentului regulament.
(4)   Administratorul poate impune titularilor de cont și reprezentanților acestora să accepte respectarea unor clauze și condiții rezonabile conforme cu prezentul regulament, având în vedere aspectele menționate în anexa II.
(5)   Conturile intră sub incidența legilor statului membru al administratorului și țin de jurisdicția acestui stat, iar unitățile deținute în conturi sunt considerate a fi situate pe teritoriul statului membru respectiv.
Articolul 11
Notificări din partea administratorului central
Administratorul central notifică reprezentanții unui cont și administratorul național cu privire la propunerea de executare și finalizare sau sistare a oricărui proces legat de cont și cu privire la modificarea stării contului, printr-un mecanism automat descris în specificațiile tehnice și privind schimbul de date prevăzute la articolul 75. Notificările sunt transmise în limba (limbile) oficială(e) a (ale) statului membru al administratorului contului.
Secțiunea 2
Deschiderea și actualizarea conturilor
Articolul 12
Deschiderea conturilor administrate de către administratorul central
Administratorul central deschide toate conturile de gestionare ETS în registrul Uniunii.
Articolul 13
Deschiderea în registrul Uniunii a unui cont de livrare a garanțiilor pentru licitații
(1)   Un sistem de compensare sau un sistem de decontare, astfel cum este definit în Regulamentul (UE) nr. 1031/2010, care este conectat la o platformă de licitație desemnată în temeiul articolului 26 sau al articolului 30 din regulamentul menționat, poate depune la administratorul național o cerere de deschidere în registrul Uniunii a unui cont de livrare a garanțiilor pentru licitații. Persoana care solicită deschiderea contului furnizează informațiile prevăzute în anexa IV.
(2)   În termen de 20 de zile lucrătoare de la primirea tuturor informațiilor în conformitate cu alineatul (1) din prezentul articol și cu articolul 21, administratorul național deschide în registrul Uniunii contul de livrare a garanțiilor pentru licitații sau informează persoana care solicită deschiderea contului că se refuză deschiderea acestuia, în temeiul articolului 19.
(3)   Certificatele deținute într-un cont de livrare a garanțiilor pentru licitații constituie garanții suplimentare astfel cum sunt definite la articolul 2 litera (m) din Directiva 98/26/CE a Parlamentului European și a Consiliului.
În sensul articolului 9 alineatul (2) din Directiva 98/26/CE, un cont de livrare a garanțiilor pentru licitații deținut în registrul Uniunii constituie contul relevant și se consideră că este situat în și reglementat de legislația statului membru menționat la articolul 10 alineatul (5) din prezentul regulament.
Articolul 14
Deschiderea în registrul Uniunii a conturilor de depozit pentru operatori
(1)   În termen de 20 de zile lucrătoare de la intrarea în vigoare a unei autorizații privind emisiile de gaze cu efect de seră, autoritatea competentă sau operatorul furnizează administratorului național relevant informațiile prevăzute în anexa VI și solicită administratorului național deschiderea în registrul Uniunii a unui cont de depozit pentru operatori.
(2)   În termen de 20 de zile lucrătoare de la primirea tuturor informațiilor în conformitate cu alineatul (1) din prezentul articol și cu articolul 21, administratorul național deschide în registrul Uniunii, pentru fiecare instalație, câte un cont de depozit pentru operatori sau informează titularul potențial de cont că se refuză deschiderea acestuia, în temeiul articolului 19.
(3)   Un nou cont de depozit pentru operatori poate fi deschis numai dacă instalația nu are deja un cont de depozit pentru operatori care a fost deschis pe baza aceleiași autorizații de emisii de gaze cu efect de seră.
Articolul 15
Deschiderea în registrul Uniunii a conturilor de depozit pentru operatorii de aeronave
(1)   În termen de 20 de zile lucrătoare de la aprobarea planului de monitorizare a unui operator de aeronave, autoritatea competentă sau operatorul de aeronave furnizează administratorului național relevant informațiile prevăzute în anexa VII și solicită administratorului național deschiderea în registrul Uniunii a unui cont de depozit pentru operatori de aeronave.
(2)   Fiecare operator de aeronave deține un cont de depozit pentru operatori de aeronave.
(3)   Operatorii de aeronave care desfășoară activități de aviație cu emisii anuale totale mai mici de 25 000 de tone de dioxid de carbon echivalent pe an sau care operează mai puțin de 243 de zboruri per perioadă pe durata a trei perioade consecutive de câte patru luni pot să împuternicească o persoană fizică sau juridică să deschidă un cont de depozit pentru operatori de aeronave și să restituie în numele lor certificatele, în temeiul articolului 12 alineatul (2a) din Directiva 2003/87/CE. Responsabilitatea asigurării conformității revine în continuare operatorului de aeronave. Atunci când împuternicește o persoană fizică sau juridică, operatorul de aeronave se asigură că nu există niciun conflict de interese între persoana fizică sau juridică împuternicită și autoritățile competente, administratorii naționali, verificatori sau alte organisme care intră sub incidența dispozițiilor Directivei 2003/87/CE și a actelor adoptate pentru aplicarea acesteia. În acest caz, persoana fizică sau juridică autorizată furnizează informațiile solicitate în conformitate cu alineatul (1).
(4)   În termen de 20 de zile lucrătoare de la primirea tuturor informațiilor în conformitate cu alineatul (1) din prezentul articol și cu articolul 21, administratorul național deschide în registrul Uniunii, pentru fiecare operator de aeronave, câte un cont de depozit pentru operatori de aeronave sau informează titularul potențial de cont că se refuză deschiderea acestuia, în temeiul articolului 19.
(5)   Un operator de aeronave deține un singur cont de depozit pentru operatori de aeronave.
Articolul 16
Deschiderea în registrul Uniunii a conturilor de tranzacționare
(1)   Cererea de deschidere în registrul Uniunii a unui cont de tranzacționare se înaintează administratorului național de către titularul potențial de cont. Titularul potențial de cont furnizează informațiile solicitate de administratorul național, care cuprind cel puțin informațiile prevăzute în anexa IV.
(2)   Statul membru al administratorului național poate solicita, drept condiție pentru deschiderea unui cont de tranzacționare, ca titularii potențiali de conturi să aibă reședința permanentă sau să fie înregistrați în statul membru al administratorului național care administrează contul.
(3)   Statul membru al administratorului național poate solicita, drept condiție pentru deschiderea unui cont de tranzacționare, ca titularii potențiali de conturi să fie înregistrați în scopuri de TVA (taxa pe valoarea adăugată) în statul membru al administratorului național al contului.
(4)   În termen de 20 de zile lucrătoare de la primirea tuturor informațiilor în conformitate cu alineatul (1) din prezentul articol și cu articolul 21, administratorul național deschide în registrul Uniunii un cont de tranzacționare sau informează titularul potențial de cont că se refuză deschiderea acestuia, în temeiul articolului 19.
Articolul 17
Deschiderea în registrul Uniunii a conturilor de depozit naționale
Autoritatea competentă a unui stat membru însărcinează administratorul național să deschidă în registrul Uniunii un cont de depozit național în termen de 20 de zile lucrătoare de la primirea informațiilor prevăzute în anexa III.
Articolul 18
Înregistrarea verificatorilor în registrul Uniunii
(1)   Cererea de înregistrare a unui verificator în registrul Uniunii se înaintează administratorului național. Persoana care solicită înregistrarea furnizează informațiile solicitate de administratorul național, inclusiv informațiile prevăzute în anexa III și în anexa V.
(2)   În termen de 20 de zile lucrătoare de la primirea tuturor informațiilor în conformitate cu alineatul (1) din prezentul articol și cu articolul 21, administratorul național înregistrează verificatorul în registrul Uniunii sau informează verificatorul potențial cu privire la refuzul înregistrării sale, în temeiul articolului 19.
Articolul 19
Refuzul de a deschide un cont sau de a înregistra un verificator
(1)   Administratorul național verifică dacă informațiile și documentele transmise în vederea deschiderii contului sau a înregistrării sunt complete, actualizate, exacte și reale.
În cazul unor îndoieli justificate, administratorul național poate solicita asistența unui alt administrator național în ceea ce privește efectuarea verificării menționate la primul paragraf. Administratorul care a primit această solicitare o poate refuza. Titularul potențial de cont sau verificatorul potențial îi poate cere în mod explicit administratorului național să solicite o astfel de asistență. Administratorul național informează titularul potențial de cont sau verificatorul potențial cu privire la această solicitare de asistență.
(2)   Un administrator național poate refuza deschiderea unui cont sau înregistrarea unui verificator:
(a)
dacă informațiile și documentele furnizate sunt incomplete, neactuale, inexacte sau false;
(b)
dacă o autoritate de aplicare a legii furnizează informații sau dacă un administrator național dispune, prin alte mijloace, de informații conform cărora titularul potențial de cont sau, în cazul unei persoane juridice, oricare dintre directorii titularului potențial de cont, este cercetat sau a fost condamnat în ultimii cinci ani pentru activități frauduloase implicând certificate, spălare de bani, finanțare a terorismului sau alte infracțiuni grave pentru care contul poate servi drept instrument;
(c)
dacă administratorul național are motive rezonabile să creadă că respectivele conturi ar putea fi folosite în activități frauduloase implicând certificate, spălare de bani, finanțare a terorismului sau alte infracțiuni grave;
(d)
din motive prevăzute de legislația națională.
(3)   În cazul în care administratorul național refuză să deschidă un cont de depozit pentru operatori sau un cont de depozit pentru operatori de aeronave în conformitate cu alineatul (2), contul poate fi deschis dacă autoritatea competentă îl însărcinează să facă acest lucru. Orice acces la cont se suspendă în conformitate cu articolul 30 alineatul (4) până când motivele de refuz enumerate la alineatul (2) nu mai există.
(4)   Dacă administratorul național refuză deschiderea unui cont, persoana care solicită deschiderea contului poate contesta refuzul în fața autorității competente sau a autorității relevante în temeiul legislației naționale, care solicită administratorului național fie să deschidă contul, fie să își susțină refuzul printr-o decizie motivată, sub rezerva cerințelor prevăzute de legislația națională care urmăresc un obiectiv legitim compatibil cu prezentul regulament și sunt proporționate.
Articolul 20
Reprezentanți autorizați
(1)   Administratorul central se asigură că reprezentanții autorizați ai conturilor din registrul Uniunii pot accesa conturile corespunzătoare și au unul dintre următoarele drepturi în numele titularului de cont:
(a)
de a iniția procese;
(b)
de a aproba procese, dacă este necesar;
(c)
de a iniția procese și de a aproba procesele inițiate de un alt reprezentant autorizat.
(2)   La deschidere, fiecare cont are cel puțin doi reprezentanți autorizați cu una dintre următoarele combinații de drepturi:
(a)
un reprezentant autorizat cu drept de inițiere a proceselor și unul cu drept de aprobare a proceselor;
(b)
un reprezentant autorizat cu drept de inițiere a proceselor și de aprobare a proceselor inițiate de un alt reprezentant autorizat și unul cu drept de aprobare a proceselor;
(c)
un reprezentant autorizat cu drept de inițiere a proceselor și unul cu drept de inițiere a proceselor și de aprobare a proceselor inițiate de un alt reprezentant autorizat;
(d)
doi reprezentanți autorizați cu drept de inițiere a proceselor și de aprobare a proceselor inițiate de un alt reprezentant autorizat.
(3)   Verificatorii trebuie să aibă cel puțin un reprezentant autorizat care inițiază procesele corespunzătoare în numele verificatorului. Un reprezentant al unui verificator poate fi reprezentantul niciunui cont.
(4)   Titularii de conturi pot decide că aprobarea unui al doilea reprezentant autorizat nu este necesară în vederea propunerii de transferuri pentru executare către conturi din lista de conturi de încredere instituită în temeiul articolului 23. Titularul de cont poate retrage această decizie. Decizia și retragerea deciziei sunt comunicate printr-o declarație semnată corespunzător, transmisă administratorului național.
(5)   În afară de reprezentanții autorizați menționați la alineatele (1) și (2), conturile pot avea și reprezentanți autorizați care au doar drept de vizualizare a contului.
(6)   Dacă un reprezentant autorizat nu poate accesa registrul Uniunii din motive tehnice sau de altă natură, administratorul național, în conformitate cu drepturile atribuite acelui reprezentant autorizat, poate să inițieze sau să aprobe tranzacții în numele reprezentantului autorizat, la cerere, cu condiția ca administratorul național să admită astfel de cereri și ca accesul reprezentantului autorizat să nu fi fost suspendat în conformitate cu prezentul regulament.
(7)   În cazul în care reprezentanții autorizați ai unui cont nu pot accesa registrul Uniunii, titularii de cont pot solicita administratorului național să propună un proces de executare în numele lor, în conformitate cu prezentul regulament, cu condiția ca administratorul național să admită astfel de cereri. Nu se pot formula astfel de cereri pentru conturile a căror stare este „închis”.
(8)   Specificațiile tehnice și privind schimbul de date prevăzute la articolul 75 pot stabili un număr maxim de reprezentanți autorizați pentru fiecare tip de cont.
(9)   Reprezentanții autorizați trebuie să fie persoane fizice cu vârsta de peste 18 ani. Toți reprezentanții autorizați ai unui singur cont trebuie să fie persoane diferite, dar aceeași persoană poate fi reprezentant autorizat pentru mai multe conturi. Statul membru al administratorului național poate impune ca cel puțin unul dintre reprezentanții autorizați ai unui cont să aibă reședința permanentă în statul membru respectiv, cu excepția reprezentanților verificatorilor.
Articolul 21
Desemnarea și aprobarea reprezentanților autorizați
(1)   Atunci când se solicită deschiderea unui cont sau înregistrarea unui verificator, titularul potențial de cont sau verificatorul potențial desemnează un număr de reprezentanți autorizați în conformitate cu articolul 20.
(2)   La desemnarea unui reprezentant autorizat, titularul de cont furnizează informațiile solicitate de administrator. Aceste informații includ cel puțin datele prevăzute în anexa VIII.
În cazul în care potențialul reprezentant autorizat a fost deja desemnat pentru un cont și dacă titularul de cont solicită acest lucru, administratorul național poate utiliza documentația care a fost prezentată la desemnarea anterioară în scopul verificării menționate la alineatul (4).
(3)   În termen de 20 de zile lucrătoare de la primirea tuturor informațiilor necesare în conformitate cu alineatul (2), administratorul național aprobă un reprezentant autorizat sau informează titularul de cont că se refuză aprobarea. În cazul în care evaluarea informațiilor privind persoana propusă necesită mai mult timp, administratorul poate prelungi procesul de evaluare cu cel mult 20 de zile lucrătoare suplimentare, transmițând titularului de cont o notificare privind prelungirea.
(4)   Administratorul național verifică dacă informațiile și documentele furnizate pentru desemnarea unui reprezentant autorizat sunt complete, actualizate, exacte și reale.
În cazul unor îndoieli justificate, administratorul național poate solicita asistența unui alt administrator național în ceea ce privește efectuarea verificării menționate la primul paragraf. Administratorul care a primit această solicitare o poate refuza. Titularul potențial de cont sau verificatorul potențial îi poate cere în mod explicit administratorului național să solicite o astfel de asistență. Administratorul național informează titularul potențial de cont sau verificatorul potențial cu privire la această solicitare de asistență.
(5)   Un administrator național poate refuza aprobarea unui reprezentant autorizat:
(a)
dacă informațiile și documentele furnizate sunt incomplete, neactuale, inexacte sau false;
(b)
dacă o autoritate de aplicare a legii furnizează informații sau dacă un administrator național dispune, prin alte mijloace, de informații conform cărora potențialul reprezentant este cercetat sau a fost condamnat în ultimii cinci ani pentru activități frauduloase implicând certificate, spălare de bani, finanțare a terorismului sau alte infracțiuni grave pentru care contul poate servi drept instrument;
(c)
din motive prevăzute de legislația națională.
(6)   Dacă administratorul național refuză să aprobe un reprezentant autorizat, titularul de cont poate contesta refuzul în fața autorității relevante în temeiul legislației naționale, care solicită administratorului național fie să aprobe reprezentantul, fie să își susțină refuzul printr-o decizie motivată, sub rezerva cerințelor prevăzute de legislația națională care urmăresc un obiectiv legitim compatibil cu prezentul regulament și sunt proporționate.
Articolul 22
Actualizarea informațiilor privind contul și a informațiilor privind reprezentanții autorizați
(1)   Toți titularii de conturi notifică administratorului național, în termen de 10 zile lucrătoare, orice modificare a informațiilor privind contul. Pe lângă aceasta, titularii de conturi confirmă administratorului național, până la data de 31 decembrie a fiecărui an, că informațiile privind contul lor sunt în continuare complete, actualizate, exacte și reale.
(2)   Operatorii și operatorii de aeronave notifică administratorului contului lor, în termen de 10 zile lucrătoare, dacă au fost supuși unei fuziuni sau unei sciziuni.
(3)   Notificarea modificărilor este însoțită de dovezile solicitate de administratorul național în conformitate cu prezenta secțiune. În termen de 20 de zile lucrătoare de la primirea notificării și a informațiilor justificative, administratorul național relevant aprobă actualizarea informațiilor. Administratorul poate refuza să actualizeze informațiile în conformitate cu articolul 21 alineatele (4) și (5). Orice astfel de refuz se comunică titularului de cont. Refuzul poate fi contestat înaintea autorității competente sau a autorității relevante în temeiul legislației naționale, conform articolului 19 alineatul (4).
(4)   Cel puțin o dată la trei ani, administratorul național verifică dacă informațiile privind contul sunt în continuare complete, actualizate, exacte și reale și solicită titularului de cont să notifice orice modificare, dacă este cazul. În ceea ce privește conturile de depozit pentru operatori, conturile de depozit pentru operatori de aeronave și verificatorii, verificarea are loc cel puțin o dată la cinci ani.
(5)   Titularul unui cont de depozit pentru operatori poate să vândă sau să cedeze contul său de depozit pentru operatori numai împreună cu instalația aferentă contului respectiv.
(6)   Sub rezerva alineatului (5), niciun titular de cont nu poate să vândă sau să cedeze altei persoane dreptul său de proprietate asupra contului.
(7)   În cazul în care entitatea juridică ce deține un cont în registrul Uniunii se schimbă ca urmare a unei fuziuni sau a unei sciziuni a unor titulari de conturi, titularul de cont este succesorul legal al titularului de cont anterior la prezentarea documentației necesare în temeiul articolelor 14, 15 sau 16.
(8)   Un reprezentant autorizat nu poate transfera statutul său ca atare unei alte persoane.
(9)   Un titular de cont sau un verificator poate solicita revocarea unui reprezentant autorizat. La primirea solicitării, administratorul național suspendă accesul reprezentantului autorizat. În termen de 20 zile lucrătoare de la primirea solicitării, administratorul pertinent îl revocă din această calitate pe reprezentantul autorizat.
(10)   Un titular de cont poate desemna noi reprezentanți autorizați în conformitate cu articolul 21.
(11)   Dacă statul membru de administrare al unui operator de aeronave se schimbă în conformitate cu procedura prevăzută la articolul 18a din Directiva 2003/87/CE, administratorul central actualizează administratorul național al contului de depozit pentru operatori de aeronave aferent. Dacă se schimbă administratorul unui cont de depozit pentru operatorii de aeronave, noul administrator poate solicita operatorului de aeronave să prezinte informațiile pentru deschiderea contului de care are nevoie în conformitate cu articolul 15 și informațiile cu privire la reprezentanții autorizați de care are nevoie în conformitate cu articolul 21.
(12)   Sub rezerva alineatului (11), statul membru responsabil de administrarea contului nu se schimbă.
Articolul 23
Lista de conturi de încredere
(1)   Conturile din registrul Uniunii pot dispune de o listă de conturi de încredere.
(2)   Conturile deținute de același titular de cont și administrate de același administrator național sunt incluse automat în lista conturilor de încredere.
(3)   Contul UE de alocare și contul de eliminare al Uniunii sunt incluse automat în lista conturilor de încredere.
(4)   Modificarea listei de conturi de încredere se propune spre executare și se finalizează prin procedura stabilită la articolul 35. Modificarea se inițiază și se aprobă de doi reprezentanți autorizați care au dreptul să inițieze și, respectiv, să aprobe procesele. Executarea modificării propuse este imediată pentru ștergerea conturilor din lista de conturi de încredere. Pentru toate celelalte modificări aduse listei de conturi de încredere, executarea are loc la 12:00, ora Europei Centrale (CET), în a patra zi lucrătoare de la propunere.
Secțiunea 3
Închiderea conturilor
Articolul 24
Închiderea conturilor
Sub rezerva articolului 29, administratorul închide contul în termen de 10 zile lucrătoare de la primirea solicitării din partea titularului unui cont diferit de cele menționate la articolele 25 și 26.
Articolul 25
Închiderea conturilor de depozit pentru operatori
(1)   Autoritatea competentă notifică administratorul național în termen de 10 zile lucrătoare de la retragerea unei autorizații de emisii de gaze cu efect de seră sau de la data la care a aflat că funcționarea unei instalații a fost întreruptă. În termen de 10 zile lucrătoare de la această notificare, administratorul național consemnează data relevantă în registrul Uniunii.
(2)   Administratorul național poate închide un cont de depozit pentru operatori dacă sunt îndeplinite următoarele condiții:
(a)
instalația a încetat să funcționeze sau autorizația de emisii de gaze cu efect de seră a fost retrasă;
(b)
anul ultimei emisii este înregistrat în registrul Uniunii;
(c)
emisiile verificate au fost înregistrate pentru toți anii în care operatorul a fost inclus în EU ETS;
(d)
operatorul instalației relevante a restituit o cantitate de certificate cel puțin egală cu emisiile sale verificate;
(e)
returnarea certificatelor excedentare nu este în curs de desfășurare în temeiul articolului 48 alineatul (4).
Articolul 26
Închiderea conturilor de depozit pentru operatorii de aeronave
(1)   Autoritatea competentă informează administratorul național în termen de 10 zile lucrătoare de la notificarea titularului de cont sau de la data descoperirii în urma examinării altor probe, cu privire la faptul că operatorul de aeronave a fuzionat cu un alt operator de aeronave sau și-a încetat toate operațiunile vizate de anexa I la Directiva 2003/87/CE.
(2)   Administratorul național poate închide un cont de depozit pentru operatorii de aeronave dacă sunt îndeplinite următoarele condiții:
(a)
a fost efectuată o notificare în temeiul alineatului (1);
(b)
anul ultimei emisii este înregistrat în registrul Uniunii;
(c)
emisiile verificate au fost înregistrate pentru toți anii în care operatorul de aeronave a fost inclus în EU ETS;
(d)
operatorul de aeronave a restituit o cantitate de certificate cel puțin egală cu emisiile sale verificate;
(e)
returnarea certificatelor excedentare nu este în curs de desfășurare în temeiul articolului 50 alineatul (6).
Articolul 27
Revocarea verificatorilor
(1)   În termen de 10 zile lucrătoare de la primirea din partea unui verificator a unei solicitări de eliminare a verificatorului din registrul Uniunii, administratorul național revocă verificatorul.
(2)   Autoritatea competentă poate, de asemenea, să îl însărcineze pe administratorul național să elimine un verificator din registrul Uniunii atunci când este îndeplinită una dintre următoarele condiții:
(a)
acreditarea verificatorului a expirat sau a fost retrasă;
(b)
verificatorul și-a încetat activitatea.
Articolul 28
Închiderea conturilor și revocarea reprezentanților autorizați la inițiativa administratorului
(1)   În cazul în care, în pofida notificărilor repetate, situația care generează suspendarea accesului la conturi în temeiul articolului 30 nu se soluționează într-o perioadă de timp rezonabilă, autoritatea competentă sau autoritatea relevantă de aplicare a legii îl poate însărcina pe administratorul național să închidă conturile la care este suspendat accesul.
În cazul conturilor de depozit pentru operatori sau al conturilor de depozit pentru operatorii de aeronave, autoritatea competentă sau autoritatea relevantă de aplicare a legii îl poate însărcina pe administratorul național să pună în starea „blocat” conturile la care este suspendat accesul până când autoritatea competentă stabilește că situația care a determinat suspendarea nu mai există.
(2)   Dacă într-un cont de tranzacționare nu s-a înregistrat nicio tranzacție timp de un an, administratorul național poate închide contul de tranzacționare în cauză după ce a notificat titularul de cont cu privire la închiderea contului în termen de 40 de zile lucrătoare în cazul în care administratorul național nu primește o cerere de menținere a contului. Dacă nu primește o astfel de cerere din partea titularului de cont, administratorul național poate închide contul sau îl poate pune în starea „închidere în așteptare”.
(3)   Administratorul național închide un cont de depozit pentru operatori sau un cont de depozit pentru operatorii de aeronave dacă autoritatea competentă îl însărcinează să facă acest lucru deoarece nu există nicio perspectivă rezonabilă ca alte certificate să fie restituite sau ca certificatele excedentare să fie retransferate.
(4)   Administratorul național poate să revoce un reprezentant autorizat în cazul în care consideră că aprobarea reprezentantului autorizat ar fi trebuit refuzată în temeiul articolului 21 alineatul (3), în special dacă descoperă că documentele și datele de identificare furnizate la numirea acestuia au fost incomplete, neactualizate, inexacte sau false.
(5)   În termen de 30 de zile calendaristice, titularul de cont poate contesta schimbarea stării contului în conformitate cu alineatul (1) ori revocarea unui reprezentant autorizat în conformitate cu alineatul (4), înaintea autorității competente în temeiul legislației naționale, care fie solicită administratorului național să redeschidă contul sau să restabilească în funcție reprezentantul autorizat, fie să susțină schimbarea stării contului sau revocarea printr-o decizie motivată, sub rezerva unor cerințe prevăzute de legislația națională care urmăresc un obiectiv legitim, compatibil cu prezentul regulament, și sunt proporționate.
Articolul 29
Soldul pozitiv al conturilor în curs de închidere
Dacă într-un cont pe care un administrator urmează să îl închidă conform articolelor 24, 25, 26 și 28 există un sold pozitiv de certificate, administratorul solicită titularului de cont să specifice un alt cont în care să fie transferate certificatele respective. Dacă titularul de cont nu a răspuns solicitării administratorului în termen de 40 de zile lucrătoare, administratorul poate transfera certificatele în contul său național de depozit sau poate pune contul în starea „închidere în așteptare”.
Secțiunea 4
Suspendarea accesului la conturi
Articolul 30
Suspendarea accesului la conturi
(1)   Un administrator poate suspenda accesul unui reprezentant autorizat la orice cont sau verificator din registru sau la procesele la care reprezentantul autorizat ar avea în mod normal acces, dacă are motive rezonabile să creadă că reprezentantul autorizat:
(a)
a încercat să acceseze conturi sau procese pentru care nu este autorizat;
(b)
a încercat în mod repetat să acceseze un cont sau un proces utilizând un nume de utilizator și o parolă care nu corespund; sau
(c)
a încercat să compromită securitatea, disponibilitatea, integritatea sau confidențialitatea registrului Uniunii sau ale EUTL ori ale datelor prelucrate sau stocate în acestea.
(2)   Un administrator poate suspenda în totalitate accesul reprezentanților autorizați la un anumit cont sau verificator dacă este îndeplinită una dintre următoarele condiții:
(a)
titularul de cont a decedat sau a încetat să existe ca persoană juridică;
(b)
titularul de cont nu și-a achitat taxele;
(c)
titularul de cont a încălcat clauzele și condițiile aplicabile contului;
(d)
titularul de cont nu a fost de acord cu modificările clauzelor și condițiilor stabilite de administratorul național sau de administratorul central;
(e)
titularul de cont nu a notificat modificarea informațiilor privind contul sau nu a furnizat dovezi legate de modificarea informațiilor privind contul sau dovezi legate de noi cerințe de informații privind contul;
(f)
titularul de cont nu a continuat să respecte cerința statului membru de a avea un reprezentant autorizat cu reședința permanentă în statul membru al administratorului național;
(g)
titularul de cont nu a continuat să respecte cerința statului membru ca titularul de cont să aibă reședința permanentă sau să fie înregistrat în statul membru al administratorului contului.
(3)   Un administrator poate suspenda în totalitate accesul reprezentanților autorizați la un anumit cont sau verificator în oricare dintre următoarele cazuri:
(a)
pentru o perioadă de maximum patru săptămâni, în cazul în care administratorul are motive rezonabile să creadă că respectivul cont a fost sau va fi folosit în scopuri frauduloase, pentru spălare de bani, finanțare a terorismului, corupție sau alte infracțiuni grave. În acest caz, prevederile articolului 67 se aplică în consecință. La cererea unității de informații financiare, perioada poate fi prelungită;
(b)
pe baza unor prevederi ale legislației naționale care urmăresc un obiectiv legitim și în conformitate cu acestea.
(4)   Administratorul național poate suspenda în totalitate accesul reprezentanților autorizați la anumite conturi sau al verificatorilor în cazul în care consideră că deschiderea contului sau înregistrarea verificatorului ar fi trebuit refuzată în conformitate cu articolul 19 sau că titularul de cont nu mai îndeplinește cerințele pentru deschiderea contului.
(5)   Administratorul național poate suspenda în totalitate accesul reprezentanților autorizați la toate conturile unui titular de cont dacă primește informații conform cărora titularul contului face obiectul unor proceduri de insolvență. Această suspendare poate fi menținută până când administratorul național primește informații oficiale referitoare la persoana care deține drepturile de a reprezenta titularul de cont, iar reprezentanții autorizați sunt confirmați sau sunt nominalizați noi reprezentanți autorizați în conformitate cu articolul 21.
(6)   Administratorul contului ridică suspendarea imediat după rezolvarea situației care a determinat suspendarea.
(7)   În termen de 30 de zile calendaristice, titularul de cont sau reprezentantul contului poate contesta suspendarea accesului în conformitate cu alineatele (1)-(3) înaintea autorității competente sau a autorității relevante în temeiul legislației naționale, care solicită administratorului național fie să restabilească accesul, fie să își susțină suspendarea printr-o decizie motivată, sub rezerva unor cerințe prevăzute de legislația națională care urmăresc un obiectiv legitim compatibil cu prezentul regulament și sunt proporționate.
(8)   De asemenea, autoritatea competentă sau Comisia poate însărcina administratorul național sau administratorul central să introducă o suspendare pentru unul dintre motivele prevăzute la alineatele (1)-(5).
(9)   O autoritate națională de aplicare a legii din statul membru al administratorului poate solicita, de asemenea, administratorului să pună în aplicare o suspendare în temeiul legislației naționale și în conformitate cu aceasta.
(10)   În cazul în care, din cauza suspendării în conformitate cu prezentul articol, titularul unui cont de depozit pentru operatori sau al unui cont de depozit pentru operatorii de aeronave este împiedicat să restituie certificatele în cele 10 zile lucrătoare care precedă termenul limită de restituire prevăzut la articolul 12 alineatele (2a) și (3) din Directiva 2003/87/CE, administratorul național, la solicitarea titularului contului, restituie numărul de certificate specificat de titularul contului.
(11)   Dacă într-un cont la care s-a suspendat accesul există un sold pozitiv de certificate, autoritatea competentă sau autoritatea relevantă de aplicare a legii, în conformitate cu prevederile legislației naționale în materie, poate solicita administratorului național să transfere imediat certificatele în contul național de depozit relevant sau să pună contul în starea „închidere în așteptare”.
TITLUL II
DISPOZIȚII SPECIFICE APLICABILE REGISTRULUI UNIUNII PENTRU SISTEMUL UNIUNII DE COMERCIALIZARE A CERTIFICATELOR DE EMISII
CAPITOLUL 1
Emisiile verificate și conformitatea
Articolul 31
Date privind emisiile verificate pentru o instalație sau pentru un operator de aeronave
(1)   Ori de câte ori acest lucru este impus prin legislația națională, fiecare operator și operator de aeronave alege un verificator din lista verificatorilor înregistrați la administratorul național care îi administrează contul.
(2)   Administratorul național, autoritatea competentă sau, în urma hotărârii autorității competente, titularul de cont sau verificatorul introduce date privind emisiile pentru anul anterior.
(3)   Datele privind emisiile anuale sunt transmise utilizând formatul prevăzut în anexa IX.
(4)   În urma verificării în mod satisfăcător, în conformitate cu articolul 15 din Directiva 2003/87/CE, a raportului unui operator cu privire la emisiile generate de o instalație în cursul unui an anterior sau a raportului unui operator de aeronave cu privire la emisiile generate de toate activitățile aviatice pe care le-a desfășurat în cursul unui an anterior, verificatorul sau autoritatea competentă aprobă datele privind emisiile anuale.
(5)   Emisiile aprobate conform alineatului (4) se marchează ca „verificate” în registrul Uniunii de către administratorul național sau autoritatea competentă. Autoritatea competentă poate hotărî ca, în locul administratorului național, verificatorul să fie responsabil de marcarea emisiilor ca „verificate” în registrul Uniunii. Toate emisiile aprobate se marchează ca „verificate” până la data de 31 martie.
(6)   Autoritatea competentă îl poate însărcina pe administratorul național să corecteze emisiile anuale verificate pentru o instalație sau pentru un operator de aeronave în scopul asigurării conformității cu articolele 14 și 15 din Directiva 2003/87/CE, prin introducerea în registrul Uniunii a emisiilor verificate sau estimate corectate pentru anul respectiv pentru instalația în cauză sau pentru operatorul de aeronave.
(7)   În cazul în care, la data de 1 mai a fiecărui an, nu s-a înregistrat în registrul Uniunii nicio valoare pentru emisiile verificate ale unei instalații sau ale unui operator de aeronave pentru anul precedent sau dacă valoarea emisiilor verificate s-a dovedit a fi incorectă, orice estimare a emisiilor introdusă în locul acesteia în registrul Uniunii se calculează cât mai apropiat posibil în conformitate cu articolele 14 și 15 din Directiva 2003/87/CE.
Articolul 32
Blocarea conturilor din cauza netransmiterii emisiilor verificate
(1)   În cazul în care, la data de 1 aprilie a fiecărui an, emisiile anuale ale unei instalații sau ale unui operator de aeronave pentru anul precedent nu au fost introduse și marcate ca „verificate” în registrul Uniunii, administratorul central se asigură că registrul Uniunii pune contul de depozit al operatorului sau al operatorului de aeronave respectiv în starea „blocat”.
(2)   Atunci când toate emisiile verificate întârziate ale instalației sau ale operatorului de aeronave pentru anul respectiv au fost înregistrate în registrul Uniunii, administratorul central se asigură că registrul Uniunii pune contul în starea „deschis”.
Articolul 33
Calcularea cifrei care indică starea de conformitate
(1)   Administratorul central se asigură că, la data de 1 mai a fiecărui an, registrul Uniunii afișează cifra care indică starea de conformitate pentru anul precedent pentru fiecare instalație și fiecare operator de aeronave cu un cont de depozit pentru operatori sau pentru operatorii de aeronave care nu a fost pus în starea „închis”, cifra fiind obținută prin calcularea sumei tuturor certificatelor restituite pentru perioada în curs minus suma tuturor emisiilor verificate din perioada în curs, până în anul precedent inclusiv, plus un factor de corecție. Cifra care indică starea de conformitate nu se calculează pentru conturile a căror cifră anterioară care indică starea de conformitate era zero sau pozitivă, iar anul ultimelor emisii a fost stabilit la un an anterior anului precedent. La calcul nu se ia în considerare restituirea certificatelor emise pentru o perioadă ulterioară perioadei actuale de conformitate.
Administratorul central se asigură că registrul Uniunii calculează cifra care indică starea de conformitate înainte de închiderea contului în temeiul articolelor 25 și 26.
(2)   Pentru perioadele de comercializare 2008-2012 și 2013-2020, factorul de corecție menționat la alineatul (1) este egal cu zero dacă cifra care indică starea de conformitate din ultimul an al perioadei precedente a fost mai mare decât zero, însă este egal cu cifra care indică starea de conformitate din ultimul an al perioadei precedente dacă această ultimă cifră este mai mică sau egală cu zero. Pentru perioadele de comercializare începând cu 1 ianuarie 2021, factorul de corecție menționat la alineatul (1) este egal cu cifra care indică starea de conformitate din ultimul an al perioadei precedente.
(3)   Administratorul central se asigură că registrul Uniunii înregistrează cifra care indică starea de conformitate pentru fiecare instalație și pentru fiecare operator de aeronave, pentru fiecare an.
CAPITOLUL 2
Tranzacții
Secțiunea 1
Aspecte generale
Articolul 34
Doar tranzacțiile menționate în mod expres în prezentul regulament pentru fiecare tip de cont sunt inițiate de respectivul tip de cont.
Articolul 35
Executarea transferurilor
(1)   Pentru toate tranzacțiile specificate în prezentul capitol, registrul Uniunii solicită o confirmare în afara benzii înainte ca tranzacția să poată fi propusă spre executare. Sub rezerva articolului 20 alineatul (4), o tranzacție este propusă spre executare doar dacă un reprezentant autorizat a inițiat și un alt reprezentant al unui cont a aprobat tranzacția în afara benzii.
(2)   Administratorul central se asigură că toate transferurile menționate la articolul 55 către conturi indicate pe lista de conturi de încredere sunt executate imediat dacă sunt propuse spre executare între orele 10:00 și 16:00 CET în zilele lucrătoare.
Un transfer către conturile indicate pe lista de conturi de încredere propus spre executare în orice alt moment se execută în aceeași zi lucrătoare la 10:00 CET, dacă este propus spre executare înainte de 10:00 CET sau în următoarea zi lucrătoare la 10:00 CET, dacă este propus spre executare după 16:00 CET.
(3)   Administratorul central se asigură că toate transferurile menționate la articolul 55 către conturi care nu sunt indicate pe lista de conturi de încredere și transferurile dintr-un cont de livrare a garanțiilor pentru licitații, propuse spre executare înainte de 12:00 CET dintr-o zi lucrătoare, sunt executate la 12:00 CET din ziua lucrătoare următoare. Tranzacțiile propuse spre executare după 12:00 CET dintr-o zi lucrătoare sunt executate la 12:00 CET din a doua zi lucrătoare următoare zilei propunerii spre executare.
(4)   Administratorul central se asigură că transferurile sunt finalizate înainte de 16:00 CET în ziua executării.
(5)   Administratorul central se asigură că registrul Uniunii permite întreruperea unei tranzacții care face obiectul normelor de executare prevăzute la alineatul (3), înainte de executarea sa. Un reprezentant autorizat poate iniția întreruperea unei tranzacții cu cel puțin două ore înainte de executarea acesteia. Dacă a fost inițiată o întrerupere a unei tranzacții din cauza suspiciunii de fraudă, titularul de cont va raporta imediat acest lucru autorității naționale competente de aplicare a legii. Raportarea respectivă se înaintează administratorului național în termen de șapte zile lucrătoare.
(6)   În cazul în care reprezentantul unui cont sau titularul de cont suspectează că un transfer, care face obiectul normelor de executare prevăzute la alineatul (3), a fost propus spre executare în mod fraudulos, cu cel puțin două ore înainte de executare, reprezentantul contului sau titularul de cont poate solicita administratorului național sau administratorului central, după caz, să întrerupă transferul în numele reprezentantului contului sau al titularului de cont. Titularul de cont raportează frauda suspectată autorității naționale competente de aplicare a legii imediat după înaintarea solicitării. Raportarea respectivă se înaintează administratorului național sau administratorului central, după caz, în termen de șapte zile lucrătoare.
(7)   După propunerea de executare, se transmite o notificare către toți reprezentanții contului, indicând executarea propusă a transferului. După inițierea întreruperii unei tranzacții în temeiul alineatului (5), se transmite o notificare tuturor reprezentanților contului și administratorului național care administrează contul.
(8)   În sensul articolului 3 punctul 11, statele membre pot decide ca zilele de sărbătoare națională dintr-un anumit an să nu fie considerate zile lucrătoare în scopul aplicării prezentului regulament în statul membru respectiv. Această decizie specifică zilele în cauză și se publică până la data de 1 decembrie a anului care precedă anul în cauză.
Articolul 36
Caracterul certificatelor și finalitatea tranzacțiilor
(1)   Un certificat este un instrument dematerializat fungibil care poate fi tranzacționat pe piață.
(2)   Caracterul dematerializat al certificatelor implică faptul că evidențele registrului Uniunii constituie o dovadă prima facie și suficientă a dreptului de proprietate asupra unui certificat și a oricărui alt aspect a cărui înregistrare în registru este impusă sau autorizată de prezentul regulament.
(3)   Fungibilitatea certificatelor implică faptul că orice obligații de recuperare sau restituire care ar putea apărea în temeiul legislației naționale cu privire la un certificat se aplică doar certificatului în natură.
Sub rezerva articolului 58 și a procesului de reconciliere prevăzut la articolul 73, o tranzacție devine finală și irevocabilă din momentul finalizării sale în temeiul articolului 74. Fără a se aduce atingere niciunei dispoziții sau căi de atac din dreptul intern care ar putea genera o cerință sau un ordin de executare a unei noi tranzacții în registrul Uniunii, niciun act cu putere de lege și nicio reglementare, normă sau uzanță privind anularea contractelor sau a tranzacțiilor nu duce la invalidarea în registru a unei tranzacții care a devenit finală și irevocabilă în temeiul prezentului regulament.
Niciun titular de cont sau terță parte nu este împiedicat(ă) să își exercite orice drept sau revendicare ce rezultă din tranzacție și care îi revine conform legii, inclusiv de recuperare, de restituire sau de solicitare de daune, în legătură cu o tranzacție care a devenit finală în registrul Uniunii, de exemplu în caz de fraudă sau de eroare tehnică, atât timp cât acest lucru nu are ca rezultat anularea, revocarea sau invalidarea tranzacției din registru.
(4)   Dacă acționează cu bună credință, cumpărătorul sau deținătorul unui certificat obține titlul de proprietate asupra certificatului degrevat de orice sarcină aferentă titlului de proprietate al persoanei care transferă.
Secțiunea 2
Crearea certificatelor
Articolul 37
Crearea certificatelor
(1)   Administratorul central poate crea un cont UE de cantitate totală, un cont UE de cantitate totală pentru aviație, un cont UE de licitații și un cont UE de licitații pentru aviație, după caz, și creează sau anulează conturile și certificatele în funcție de necesitățile care decurg din actele Uniunii, inclusiv conform prevederilor Directivei 2003/87/CE sau ale articolului 10 alineatul (1) din Regulamentul (UE) nr. 1031/2010.
(2)   Administratorul central se asigură că registrul Uniunii alocă fiecărui certificat, la crearea acestuia, un cod unic de identificare a unității.
(3)   Certificatele create începând cu 1 ianuarie 2021 trebuie să includă o indicație care să precizeze perioada de zece ani, începând cu 1 ianuarie 2021, în care au fost create.
(4)   Administratorul central se asigură că în registrul Uniunii sunt afișate codurile ISIN definite în ISO 6166 aferente certificatelor.
(5)   Sub rezerva alineatului (6), certificatele create în temeiul tabelului național de alocare al unui stat membru care a notificat Consiliului European intenția sa de a se retrage din Uniune în temeiul articolului 50 din Tratatul privind Uniunea Europeană, sau sunt scoase la licitație de o platformă de licitație desemnată de către un astfel de stat, sunt identificate printr-un cod de țară și se diferențiază în funcție de anul de creare.
(6)   Certificatele create nu sunt identificate cu un cod de țară:
(a)
pentru anii în care legislația Uniunii nu încetează încă să se aplice în statul membru respectiv până la data de 30 aprilie a anului următor sau în care se asigură în mod suficient că restituirea certificatelor trebuie să aibă loc într-un mod obligatoriu din punct de vedere juridic înainte ca tratatele să înceteze să se aplice în statul membru respectiv;
(b)
dacă certificatele au fost create pentru anii în care asigurarea conformității cu Directiva 2003/87/CE pentru emisiile care au loc în cursul acestor ani este prevăzută printr-un acord care stabilește modalitățile de retragere a unui stat membru care și-a notificat intenția de retragere din Uniune, iar instrumentele de ratificare ale ambelor părți la acordul de retragere sunt depuse.
Secțiunea 3
Transferuri între conturi înainte de licitații și alocare
Articolul 38
Transferul certificatelor generale care urmează să fie licitate
(1)   Administratorul central transferă, în timp util, în numele statului membru licitator relevant reprezentat de adjudecătorul său desemnat în conformitate cu Regulamentul (UE) nr. 1031/2010, certificatele generale din contul UE de cantitate totală în contul UE de licitații, într-o cantitate corespunzătoare volumelor anuale determinate în temeiul articolului 10 din regulamentul menționat.
(2)   În cazul modificării volumelor anuale în conformitate cu articolul 14 din Regulamentul (UE) nr. 1031/2010, administratorul central transferă o cantitate corespunzătoare de certificate generale din contul UE de cantitate totală în contul UE de licitații sau din contul UE de licitații în contul UE de cantitate totală, după caz.
Articolul 39
Transferul certificatelor generale care urmează să fie alocate cu titlu gratuit
Administratorul central transferă, în timp util, certificatele generale din contul UE de cantitate totală în contul UE de alocare, într-o cantitate corespunzătoare sumei certificatelor alocate cu titlu gratuit în conformitate cu tabelul național de alocare al fiecărui stat membru.
Articolul 40
Transferul certificatelor pentru aviație care urmează să fie licitate
(1)   Administratorul central transferă, în timp util, în numele statului membru licitator relevant reprezentat de adjudecătorul său desemnat în conformitate cu Regulamentul (UE) nr. 1031/2010, certificatele pentru aviație din contul UE de cantitate totală pentru aviație în contul UE de licitații pentru aviație, într-o cantitate echivalentă cu volumele anuale determinate în temeiul prevederilor regulamentului menționat.
(2)   În cazul ajustării la volumele anuale în conformitate cu articolul 14 din Regulamentul (UE) nr. 1031/2010, administratorul central transferă o cantitate echivalentă de certificate pentru aviație din contul UE de cantitate totală pentru aviație în contul UE de licitații pentru aviație sau, după caz, din contul UE de licitații pentru aviație în contul UE de cantitate totală pentru aviație.
Articolul 41
Transferul certificatelor pentru aviație care urmează să fie alocate cu titlu gratuit
(1)   Administratorul central transferă, în timp util, certificatele pentru aviație din contul UE de cantitate totală pentru aviație în contul UE de alocare pentru aviație, într-o cantitate echivalentă cu numărul certificatelor pentru aviație care urmează să fie alocate cu titlu gratuit, determinat prin decizia Comisiei adoptată în temeiul articolului 3e alineatul (3) din Directiva 2003/87/CE.
(2)   Dacă numărul certificatelor pentru aviație care urmează să fie alocate cu titlu gratuit crește în urma unei decizii adoptate în temeiul articolului 3e alineatul (3) din Directiva 2003/87/CE, administratorul central transferă certificate pentru aviație suplimentare din contul UE de cantitate totală pentru aviație în contul UE de alocare pentru aviație, într-o cantitate echivalentă cu creșterea numărului de certificate pentru aviație care urmează să fie alocate cu titlu gratuit.
(3)   Dacă numărul certificatelor pentru aviație care urmează să fie alocate cu titlu gratuit scade în urma unei decizii adoptate în temeiul articolului 3e alineatul (3) din Directiva 2003/87/CE, administratorul central elimină certificate pentru aviație din contul UE de alocare pentru aviație, într-o cantitate echivalentă cu scăderea numărului de certificate pentru aviație care urmează să fie alocate cu titlu gratuit.
Articolul 42
Transferul certificatelor pentru aviație în rezerva specială
(1)   Administratorul central transferă, în timp util, certificatele pentru aviație din contul UE de cantitate totală pentru aviație în contul UE de rezervă specială, într-o cantitate echivalentă cu numărul de certificate pentru aviație din rezerva specială, determinat prin decizia adoptată în temeiul articolului 3e alineatul (3) din Directiva 2003/87/CE.
(2)   Dacă numărul certificatelor pentru aviație din rezerva specială crește în urma unei decizii adoptate în temeiul articolului 3e alineatul (3) din Directiva 2003/87/CE, administratorul central transferă certificate pentru aviație suplimentare din contul UE de cantitate totală pentru aviație în contul UE de rezervă specială, într-o cantitate echivalentă cu creșterea numărului de certificate pentru aviație din rezerva specială.
(3)   Dacă numărul certificatelor pentru aviație din rezerva specială scade în urma unei decizii adoptate în temeiul articolului 3e alineatul (3) din Directiva 2003/87/CE, administratorul central elimină certificate pentru aviație din contul UE de rezervă specială, într-o cantitate echivalentă cu scăderea numărului de certificate din rezerva specială.
(4)   În ceea ce privește alocarea de certificate din rezerva specială, în temeiul articolului 3f din Directiva 2003/87/CE, volumul final rezultat de certificate pentru aviație alocate cu titlu gratuit operatorului de aeronave pentru întreaga perioadă de comercializare se transferă automat din contul UE de rezervă specială în contul UE de alocare pentru aviație.
Articolul 43
Transferul certificatelor generale în contul UE de cantitate totală
La sfârșitul fiecărei perioade de comercializare, administratorul central transferă toate certificatele rămase în contul UE de alocare în contul UE de cantitate totală.
Articolul 44
Transferul certificatelor pentru aviație în contul UE de cantitate totală pentru aviație
La sfârșitul fiecărei perioade de comercializare, administratorul central transferă toate certificatele rămase în contul UE de rezervă specială în contul UE de cantitate totală pentru aviație.
Articolul 45
Eliminarea certificatelor pentru aviație
Administratorul central se asigură că, la sfârșitul fiecărei perioade de comercializare, toate certificatele rămase în contul UE de alocare pentru aviație sunt transferate în contul de eliminare al Uniunii.
Secțiunea 4
Alocarea certificatelor pentru instalațiile staționare
Articolul 46
Introducerea tabelelor naționale de alocare în registrul Uniunii
(1)   Până la 31 decembrie 2020 și, respectiv, până la 31 decembrie 2025, fiecare stat membru notifică Comisiei tabelul său național de alocare pentru perioada 2021-2025 și pentru perioada 2026-2030. Statele membre se asigură că tabelele naționale de alocare cuprind informațiile prevăzute în anexa X.
(2)   Comisia îl însărcinează pe administratorul central să introducă tabelul național de alocare în registrul Uniunii în cazul în care consideră că acest tabel este în conformitate cu Directiva 2003/87/CE, cu Regulamentul delegat (UE) 2019/331 și cu deciziile adoptate de Comisie în temeiul articolului 10c din Directiva 2003/87/CE. În caz contrar, Comisia respinge tabelul național de alocare într-un interval rezonabil de timp și informează fără întârziere statul membru în cauză, motivându-și decizia și stabilind criteriile care trebuie îndeplinite în vederea acceptării unei notificări ulterioare. În termen de trei luni, statul membru respectiv prezintă Comisiei un tabel național de alocare revizuit.
Articolul 47
Modificarea tabelelor naționale de alocare
(1)   Administratorul central se asigură că orice modificare a tabelului național de alocare în conformitate cu normele care reglementează alocarea cu titlu gratuit a certificatelor pentru instalațiile staționare se efectuează în registrul Uniunii.
(2)   După introducerea unei modificări în temeiul alineatului (1), se transmite o notificare administratorului național care administrează instalația afectată de modificare.
(3)   Statul membru notifică Comisiei modificările aduse tabelului său național de alocare în legătură cu alocarea cu titlu gratuit în temeiul articolului 10c din Directiva 2003/87/CE.
La primirea unei notificări în temeiul primului paragraf, Comisia îl însărcinează pe administratorul central să efectueze modificările corespunzătoare în tabelul național de alocare din registrul Uniunii în cazul în care consideră că aceste modificări sunt în conformitate cu articolul 10c din Directiva 2003/87/CE. În caz contrar, Comisia respinge modificările într-un interval rezonabil de timp și informează fără întârziere statul membru în cauză, motivându-și decizia și stabilind criteriile care trebuie îndeplinite în vederea acceptării unei notificări ulterioare.
Articolul 48
Alocarea gratuită a certificatelor generale
(1)   Administratorul național indică în tabelul național de alocare, pentru fiecare operator, pentru fiecare an și pentru fiecare temei juridic prevăzut în anexa X, dacă o instalație trebuie sau nu să primească o alocare pentru anul respectiv.
(2)   Administratorul central se asigură că registrul Uniunii transferă automat certificatele generale din contul UE de alocare, în conformitate cu tabelul național de alocare relevant, în contul de depozit corespunzător, deschis sau blocat, al operatorului în cauză, ținând seama de modalitățile de transfer automat menționate în specificațiile tehnice și privind schimbul de date prevăzute la articolul 75.
(3)   În cazul în care un cont de depozit pentru operator exclus nu primește certificate în temeiul alineatului (2), certificatele aferente anilor de excludere nu sunt transferate în cont dacă acesta este pus în starea „deschis” pentru anii următori.
(4)   Administratorul central se asigură că un operator poate efectua transferuri pentru a returna certificatele excedentare în contul UE de alocare, dacă tabelul național de alocare al unui stat membru a fost modificat în temeiul articolului 47, pentru a corecta o supraalocare de certificate către operatorul respectiv și dacă autoritatea competentă a solicitat operatorului să returneze respectivele certificate excedentare.
(5)   Autoritatea competentă îl poate însărcina pe administratorul național să transfere în contul UE de alocare certificatele excedentare care se returnează, atunci când supraalocarea certificatelor este o consecință a alocării după ce un operator a încetat activitățile desfășurate în instalația la care se referă alocarea, fără a informa autoritatea competentă.
Secțiunea 5
Alocarea pentru operatorii de aeronave
Articolul 49
Modificarea tabelelor naționale de alocare pentru aviație
(1)   Statele membre notifică Comisiei modificările aduse tabelelor lor naționale de alocare pentru aviație.
(2)   Comisia îl însărcinează pe administratorul central să efectueze modificările corespunzătoare în tabelele naționale de alocare pentru aviație din registrul Uniunii în cazul în care consideră că modificările aduse tabelului național de alocare pentru aviație sunt conforme cu Directiva 2003/87/CE, în special cu alocările calculate și publicate în temeiul articolului 3f alineatul (7) din directiva menționată, în cazul alocărilor din rezerva specială. În caz contrar, Comisia respinge modificările într-un interval rezonabil de timp și informează fără întârziere statul membru, motivându-și decizia și stabilind criteriile care trebuie îndeplinite în vederea acceptării unei notificări ulterioare.
(3)   Dacă o fuziune între operatori de aeronave implică operatori de aeronave administrați de state membre diferite, modificarea este inițiată de administratorul național care gestionează operatorul de aeronave a cărui alocare urmează să fie fuzionată cu alocarea altui operator de aeronave. Înainte de a se efectua modificarea, trebuie obținut consimțământul administratorului național care gestionează operatorul de aeronave a cărui alocare va încorpora alocarea operatorului de aeronave cu care realizează fuziunea.
Articolul 50
Alocarea cu titlu gratuit a certificatelor pentru aviație
(1)   Administratorul național indică, pentru fiecare operator de aeronave și pentru fiecare an, dacă operatorul de aeronave trebuie sau nu să primească o alocare pentru anul respectiv în tabelul național de alocare pentru aviație.
(2)   Administratorul central se asigură că registrul Uniunii transferă automat certificatele pentru aviație din contul UE de alocare pentru aviație în contul de depozit corespunzător, deschis sau blocat, al operatorului de aeronave în cauză, în conformitate cu tabelul de alocare relevant și ținând seama de modalitățile de transfer automat menționate în specificațiile tehnice și privind schimbul de date prevăzute la articolul 75.
(3)   În cazul în care un acord în temeiul articolului 25 din Directiva 2003/87/CE este în vigoare și prevede transferarea certificatelor pentru aviație în conturile de depozit pentru operatorii de aeronave din registrul unui alt sistem de comercializare a certificatelor de emisii de gaze cu efect de seră, administratorul central, în colaborare cu administratorul celuilalt registru, se asigură că registrul Uniunii transferă acele certificate pentru aviație din contul UE de alocare pentru aviație în conturile corespunzătoare din celălalt registru.
(4)   În cazul în care un acord în temeiul articolului 25 din Directiva 2003/87/CE este în vigoare și prevede transferarea certificatelor pentru aviație corespunzătoare unui alt sistem de comercializare a certificatelor de emisii de gaze cu efect de seră în conturile de depozit pentru operatorii de aeronave din registrul Uniunii, administratorul central, în colaborare cu administratorul celuilalt registru, se asigură că registrul Uniunii transferă acele certificate pentru aviație din conturile corespunzătoare ale celuilalt registru în conturile de depozit pentru operatorii de aeronave din registrul Uniunii, sub rezerva aprobării de către autoritatea competentă responsabilă cu administrarea celuilalt sistem de comercializare a certificatelor de emisii de gaze cu efect de seră.
(5)   În cazul în care un cont de depozit pentru operatorii de aeronave exclus nu primește certificate în temeiul alineatului (2), certificatele aferente anilor de excludere nu sunt transferate în cont dacă acesta este pus în starea „deschis” pentru anii următori.
(6)   Administratorul central se asigură că un operator de aeronave poate transfera în contul UE de alocare pentru aviație certificatele excedentare care se returnează, dacă tabelul național de alocare pentru aviație al unui stat membru a fost modificat în temeiul articolului 49, pentru a corecta o supraalocare de certificate către operatorul de aeronave și dacă autoritatea competentă a solicitat operatorului de aeronave să returneze respectivele certificate excedentare.
(7)   Autoritatea competentă îl poate însărcina pe administratorul național să transfere în contul UE de alocare certificatele excedentare care se returnează, atunci când supraalocarea certificatelor este o consecință a alocării după ce un operator de aeronave a încetat activitățile la care se referă alocarea, fără a informa autoritatea competentă.
Articolul 51
Returnarea certificatelor pentru aviație
Atunci când se aduce o modificare tabelului național de alocare pentru aviație în temeiul articolului 25a din Directiva 2003/87/CE după transferul certificatelor pentru un anumit an în conturile de depozit ale operatorului de aeronave în conformitate cu articolul 50 din prezentul regulament, administratorul central execută orice transfer prevăzut de orice măsură adoptată în temeiul articolului 25a din Directiva 2003/87/CE.
Secțiunea 6
Licitație
Articolul 52
Introducerea în EUTL a tabelelor de licitație
(1)   În termen de o lună de la stabilirea și înainte de publicarea unui calendar de licitație în temeiul articolului 11 alineatul (1), al articolului 13 alineatele (1) și (2) sau al articolului 32 alineatul (4) din Regulamentul (UE) nr. 1031/2010, sistemul de decontare sau sistemul de compensare corespunzător, astfel cum este definit în Regulamentul (UE) nr. 1031/2010, furnizează Comisiei tabelul de licitație corespunzător.
Sistemul de decontare sau sistemul de compensare menționat mai sus furnizează două tabele de licitație pentru fiecare an calendaristic începând cu 2012, unul pentru licitarea certificatelor generale, iar celălalt pentru licitarea certificatelor pentru aviație, și se asigură că tabelele de licitație includ informațiile prevăzute în anexa XIII.
(2)   Comisia îl însărcinează pe administratorul central să introducă tabelul de licitație în EUTL, în cazul în care consideră că acesta este conform cu Regulamentul (UE) nr. 1031/2010. În caz contrar, Comisia respinge tabelul de licitație într-un interval rezonabil de timp și informează fără întârziere sistemul de decontare sau sistemul de compensare, astfel cum este definit în Regulamentul (UE) nr. 1031/2010, motivânduși decizia și stabilind criteriile care trebuie îndeplinite în vederea acceptării unei prezentări ulterioare. În termen de trei luni, sistemul de decontare sau sistemul de compensare menționat mai sus prezintă Comisiei un tabel de licitație revizuit.
(3)   Fiecare tabel de licitație sau tabel de licitație revizuit, care este introdus ulterior în EUTL în temeiul alineatului (2) din prezentul articol, constituie un ordin de transfer, astfel cum este definit la articolul 2 litera (i) din Directiva 98/26/CE a Parlamentului European și a Consiliului.
Fără a aduce atingere articolului 53 alineatul (3), momentul prezentării către Comisie a fiecărui astfel de tabel de licitație sau tabel de licitație revizuit reprezintă momentul intrării unui ordin de transfer în sistem, astfel cum este definit la articolul 2 litera (a) din Directiva 98/26/CE, în temeiul articolului 3 alineatul (3) din directiva menționată.
Articolul 53
Modificarea tabelelor de licitație
(1)   Sistemul de decontare sau sistemul de compensare corespunzător, astfel cum este definit în Regulamentul (UE) nr. 1031/2010 notifică imediat Comisiei orice modificări care trebuie aduse tabelului de licitație.
(2)   Comisia îl însărcinează pe administratorul central să introducă tabelul de licitație revizuit în EUTL, în cazul în care consideră că tabelul este conform cu Regulamentul (UE) nr. 1031/2010. În caz contrar, Comisia respinge modificările într-un interval rezonabil de timp și informează fără întârziere respectivul sistem de decontare sau sistem de compensare, motivându-și decizia și stabilind criteriile care trebuie îndeplinite în vederea acceptării unei notificări ulterioare.
(3)   Comisia îl poate însărcina pe administratorul central să suspende transferul certificatelor specificate într-un tabel de licitație dacă sesizează necesitatea unei modificări a tabelului de licitație pe care sistemul de decontare sau sistemul de compensare menționat mai sus nu a notificat-o.
Articolul 54
Licitarea certificatelor
(1)   Comisia îl însărcinează pe administratorul central, în timp util, să transfere, la cererea statului membru licitator reprezentat de adjudecătorul său, desemnat în conformitate cu Regulamentul (UE) nr. 1031/2010, certificate generale din contul UE de licitații și/sau certificate pentru aviație din contul UE de licitații pentru aviație în contul de livrare a garanțiilor pentru licitații relevant, în conformitate cu tabelele de licitație. Titularul contului de livrare a garanțiilor pentru licitații relevant asigură transferul certificatelor licitate către ofertanții câștigători sau către succesorii în titlu ai acestora în conformitate cu Regulamentul (UE) nr. 1031/2010.
(2)   În conformitate cu Regulamentul (UE) nr. 1031/2010, reprezentantul autorizat al unui cont de livrare a garanțiilor pentru licitații poate fi obligat să transfere toate certificatele care nu au fost livrate din contul de livrare a garanțiilor pentru licitații în contul UE de licitații sau, respectiv, în contul UE de licitații pentru aviație.
Secțiunea 7
Comercializare
Articolul 55
Transferurile de certificate
(1)   Sub rezerva alineatului (2), la cererea titularului de cont, administratorul central se asigură că registrul Uniunii efectuează transferul certificatelor către orice alt cont, cu excepția cazului în care un astfel de transfer este imposibil din cauza stării contului din care se inițiază transferul sau care primește transferul.
(2)   Conturile de depozit pentru operatori și conturile de depozit pentru operatorii de aeronave pot transfera certificate numai către un cont aflat pe lista de conturi de încredere întocmită în temeiul articolului 23.
(3)   Titularii conturilor de depozit pentru operatori sau ai conturilor de depozit pentru operatorii de aeronave pot decide cu privire la posibilitatea unor transferuri din contul lor în conturi care nu se află pe lista de conturi de încredere întocmită în temeiul articolului 23. Titularii conturilor de depozit pentru operatori sau ai conturilor de depozit pentru operatorii de aeronave pot retrage această decizie. Decizia și retragerea deciziei sunt comunicate printr-o declarație semnată corespunzător, transmisă administratorului național.
(4)   La inițierea unui transfer, reprezentantul autorizat care inițiază transferul indică în registrul Uniunii dacă transferul reprezintă o tranzacție bilaterală, cu excepția cazului în care tranzacția respectivă este înregistrată într-un loc de pe piață sau este compensată la o contrapartidă centrală sau reprezintă un transfer între conturi diferite ale aceluiași titular de cont în registrul Uniunii.
Secțiunea 8
Restituirea certificatelor
Articolul 56
Restituirea certificatelor
(1)   Un operator sau un operator de aeronave restituie certificate propunând registrului Uniunii:
(a)
să transfere un număr specificat de certificate din contul de depozit pentru operator relevant sau din contul de depozit pentru operatorul de aeronave relevant către contul de eliminare al Uniunii;
(b)
să înregistreze numărul și tipul de certificate transferate ca fiind restituite pentru emisiile instalației operatorului sau pentru emisiile operatorului de aeronave pentru perioada în curs.
(2)   Administratorul central se asigură că registrul Uniunii împiedică propunerea de executare a restituirii certificatelor care nu sunt luate în considerare la calcularea cifrei care indică starea de conformitate în temeiul articolului 33 alineatul (1).
(3)   Un certificat care a fost deja restituit nu poate fi restituit din nou.
(4)   În cazul în care este în vigoare un acord în conformitate cu articolul 25 din Directiva 2003/87/CE, alineatele (1), (2) și (3) din prezentul articol se aplică unităților emise în cadrul sistemului de comercializare a certificatelor de emisii de gaze cu efect de seră conectat la EU ETS.
(5)   Certificatele care au un cod de țară în temeiul articolului 37 alineatul (5) nu pot fi restituite.
Secțiunea 9
Eliminarea certificatelor
Articolul 57
Eliminarea certificatelor
(1)   Administratorul central se asigură că registrul Uniunii dă curs oricărei cereri din partea unui titular de cont, în temeiul articolului 12 alineatul (4) din Directiva 2003/87/CE, pentru eliminarea certificatelor deținute în contul titularului, prin:
(a)
transferarea unui număr specificat de certificate din contul corespunzător către contul de eliminare al Uniunii;
(b)
înregistrarea numărului de certificate transferate ca fiind eliminate pentru anul în curs.
(2)   Certificatele eliminate nu se înregistrează ca fiind restituite pentru nicio categorie de emisii.
Secțiunea 10
Anularea tranzacțiilor
Articolul 58
Anularea proceselor finalizate care au la bază o eroare
(1)   În cazul în care un titular de cont sau un administrator național acționând în numele titularului de cont a inițiat, în mod involuntar sau eronat, una dintre tranzacțiile menționate la alineatul (2), titularul contului poate propune administratorului contului, printr-o cerere scrisă, să efectueze anularea tranzacției finalizate. Cererea se semnează în mod corespunzător de reprezentantul sau reprezentanții autorizați ai titularului contului care sunt abilitați să inițieze tipul de tranzacție ce urmează să fie anulată și se trimite prin poștă în termen de zece zile lucrătoare de la finalizarea procesului. Cererea trebuie să conțină o declarație care să indice faptul că tranzacția a fost inițiată în mod eronat sau involuntar.
(2)   Titularii de cont pot propune anularea următoarelor tranzacții:
(a)
restituirea de certificate;
(b)
eliminarea de certificate.
(3)   În cazul în care consideră că cererea îndeplinește condițiile prevăzute la alineatul (1) și este de acord cu cererea, administratorul contului poate propune anularea tranzacției în registrul Uniunii.
(4)   Dacă un administrator național a inițiat în mod involuntar sau eronat una dintre tranzacțiile menționate la alineatul (5), acesta poate propune administratorului central, printr-o cerere scrisă, să efectueze anularea tranzacției finalizate. Cererea trebuie să conțină o declarație care să indice faptul că tranzacția a fost inițiată în mod eronat sau involuntar.
(5)   Administratorii naționali pot propune anularea următoarelor tranzacții:
(a)
alocarea de certificate generale;
(b)
alocarea de certificate pentru aviație.
(6)   Administratorul central se asigură că registrul Uniunii acceptă propunerea de anulare făcută în temeiul alineatului (1), blochează unitățile care urmează să fie transferate prin anulare și înaintează propunerea administratorului central, cu condiția îndeplinirii tuturor condițiilor următoare:
(a)
tranzacția de restituire sau de eliminare a certificatelor care urmează să fie anulată nu a fost finalizată cu peste 30 de zile lucrătoare anterior propunerii administratorului contului în conformitate cu alineatul (3);
(b)
după anularea tranzacției de restituire, aceasta nu are ca rezultat neconformitatea niciunui operator sau operator de aeronave.
(7)   Administratorul central se asigură că registrul Uniunii acceptă propunerea de anulare făcută în temeiul alineatului (4), blochează unitățile care urmează să fie transferate prin anulare și înaintează propunerea administratorului central, cu condiția îndeplinirii condițiilor următoare:
(a)
contul de destinație al tranzacției care urmează să fie anulată conține încă numărul de unități de tipul celor care au fost implicate în tranzacția ce urmează să fie anulată;
(b)
alocarea de certificate generale care urmează să fie anulată a fost efectuată după data de retragere a autorizației instalației sau după ce instalația și-a încetat activitatea în totalitate sau parțial.
(8)   Administratorul central se asigură că registrul Uniunii finalizează anularea cu unități de același tip care se află în contul de destinație al tranzacției ce urmează să fie anulată.
CAPITOLUL 3
Legătura cu alte sisteme de comercializare a certificatelor de emisii de gaze cu efect de seră
Articolul 59
Punerea în aplicare a înțelegerilor de legătură
Administratorul central poate crea conturi și procese și se poate angaja în tranzacții și în alte operațiuni la momentele potrivite pentru a pune în aplicare acordurile și înțelegerile încheiate în temeiul articolelor 25 și 25a din Directiva 2003/87/CE.
TITLUL III
DISPOZIȚII TEHNICE COMUNE
CAPITOLUL 1
Cerințele tehnice ale registrului Uniunii și ale EUTL
Secțiunea 1
Disponibilitate
Articolul 60
Disponibilitatea și fiabilitatea registrului Uniunii și ale EUTL
(1)   Administratorul central ia toate măsurile rezonabile pentru a se asigura că:
(a)
registrul Uniunii este disponibil pentru a fi accesat de reprezentanții conturilor și de administratorii naționali 24 de ore din 24, 7 zile din 7;
(b)
legăturile de comunicare dintre registrul Uniunii și EUTL la care se face referire la articolul 6 se mențin 24 de ore din 24, 7 zile din 7;
(c)
sunt prevăzute componente hardware și software de rezervă necesare în caz de avarie a componentelor primare de hardware și software;
(d)
registrul Uniunii și EUTL răspund prompt cererilor efectuate de reprezentanții conturilor.
(2)   Administratorul central se asigură că registrul Uniunii și EUTL sunt dotate cu sisteme și proceduri solide care permit protejarea tuturor datelor relevante și facilitează recuperarea rapidă a datelor și a operațiunilor în caz de defectare sau de catastrofă.
(3)   Administratorul central limitează la minimum întreruperile în funcționarea registrului Uniunii și a EUTL.
Articolul 61
Servicii de helpdesk
(1)   Administratorii naționali oferă asistență și sprijin, administrate de ei prin servicii naționale de helpdesk, titularilor conturilor și reprezentanților conturilor din registrul Uniunii.
(2)   Administratorul central oferă sprijin administratorilor naționali printr-un serviciu central de helpdesk, cu scopul de a-i ajuta să ofere asistență în conformitate cu alineatul (1).
Secțiunea 2
Securitate și autentificare
Articolul 62
Autentificarea registrului Uniunii
Identitatea registrului Uniunii este autentificată de EUTL, ținându-se cont de specificațiile tehnice și privind schimbul de date prevăzute la articolul 75.
Articolul 63
Accesarea conturilor din registrul Uniunii
(1)   Reprezentanții conturilor pot să își acceseze conturile din registrul Uniunii prin zona securizată a registrului Uniunii. Administratorul central se asigură că zona securizată a site-ului registrului Uniunii este accesibilă prin internet. Site-ul internet al registrului Uniunii este disponibil în toate limbile oficiale ale Uniunii Europene.
(2)   Administratorii naționali pot să acceseze conturile pe care le administrează în registrul Uniunii prin zona securizată a registrului Uniunii. Administratorul central se asigură că această zonă securizată a site-ului registrului Uniunii este accesibilă prin internet.
(3)   Comunicările între reprezentanții autorizați sau administratorii naționali și zona securizată a registrului Uniunii sunt criptate ținându-se seama de cerințele de securitate stipulate în specificațiile tehnice și privind schimbul de date prevăzute la articolul 75.
(4)   Administratorul central ia toate măsurile necesare pentru ca niciun utilizator neautorizat să nu poată accesa zona securizată a site-ului internet al registrului Uniunii.
(5)   În cazul în care securitatea acreditărilor unui reprezentant autorizat a fost compromisă, acest reprezentant autorizat își suspendă imediat accesul la contul relevant, informează administratorul contului în această privință și solicită noi acreditări. În cazul în care contul nu poate fi accesat pentru suspendarea accesului, reprezentantul autorizat solicită imediat administratorului național suspendarea accesului său.
Articolul 64
Autentificarea și autorizarea în registrul Uniunii
(1)   Administratorul central se asigură că administratorilor naționali și fiecărui reprezentant autorizat li se alocă acreditări pentru a se autentifica în scopul accesării registrului Uniunii.
(2)   Un reprezentant autorizat are acces numai la conturile din registrul Uniunii pentru care este autorizat și poate solicita numai inițierea proceselor pentru care este autorizat în temeiul articolului 21. Accesul sau solicitarea respectivă se efectuează printr-o zonă securizată a site-ului internet al registrului Uniunii.
(3)   Pe lângă acreditările menționate la alineatul (1), un reprezentant autorizat utilizează și autentificarea secundară pentru a accesa registrul Uniunii, având în vedere tipurile de mecanisme de autentificare secundară menționate în specificațiile tehnice și cele privind schimbul de date prevăzute la articolul 75.
(4)   Administratorul unui cont poate presupune că un utilizator care a fost autentificat cu succes de registrul Uniunii este reprezentantul autorizat înregistrat în temeiul acreditărilor de autentificare furnizate, cu excepția cazului în care reprezentantul autorizat informează administratorul contului că securitatea acreditărilor sale a fost compromisă și solicită înlocuirea acestora.
(5)   Reprezentantul autorizat ia toate măsurile necesare pentru a preveni pierderea, furtul sau compromiterea acreditărilor sale. Reprezentantul autorizat raportează imediat administratorului național pierderea, furtul sau compromiterea acreditărilor sale.
Articolul 65
Suspendarea totală a accesului din cauza încălcării securității sau a unui risc de securitate
(1)   Administratorul central poate să suspende temporar accesul la registrul Uniunii sau la EUTL sau la orice parte din acestea dacă are motive rezonabile să suspecteze că securitatea registrului Uniunii sau a EUTL a fost încălcată sau că există riscuri majore care afectează securitatea acestora în sensul Deciziei (UE, Euratom) 2017/46 a Comisiei (21), inclusiv a mecanismelor de back-up menționate la articolul 60. În cazul în care motivele suspendării persistă pentru mai mult de cinci zile lucrătoare, Comisia poate solicita administratorului central să mențină suspendarea.
Administratorul central îi informează imediat pe toți administratorii naționali cu privire la suspendare, precum și la motivele și durata probabilă a acesteia.
(2)   Un administrator național care sesizează încălcarea securității sau un risc de securitate informează prompt administratorul central. Administratorul central poate lua măsurile menționate la alineatul (1).
(3)   Un administrator național care constată o situație descrisă la alineatul (1), care impune suspendarea totală a accesului la conturile pe care le administrează în conformitate cu prezentul regulament, suspendă în totalitate accesul la toate conturile pe care le administrează și informează imediat administratorului central. Administratorul central îi informează pe toți administratorii naționali în cel mai scurt timp posibil.
(4)   Titularii de cont sunt informați cu privire la măsurile luate în temeiul alineatelor (1), (2) și (3) cât mai curând posibil, prin transmiterea unui preaviz cu privire la suspendarea în cauză. Preavizul indică durata probabilă a suspendării și este publicat în mod vizibil în partea publică a site-ului web al registrului Uniunii.
Articolul 66
Suspendarea accesului la certificate în cazul suspectării unei tranzacții frauduloase
(1)   Un administrator național sau un administrator național care acționează la solicitarea autorității competente sau a unei autorități competente în temeiul legislației naționale poate suspenda accesul la certificate din partea registrului Uniunii pe care o administrează, în oricare dintre următoarele cazuri:
(a)
pentru o perioadă de maximum patru săptămâni, dacă suspectează că certificatele au fost folosite într-o tranzacție în scopuri frauduloase, pentru spălare de bani, finanțarea terorismului, corupție sau alte infracțiuni grave;
(b)
dacă suspendarea are loc pe baza unor prevederi ale legislației naționale care urmăresc un obiectiv legitim și în conformitate cu acestea.
În sensul primului paragraf litera (a), prevederile articolului 67 se aplică în consecință. La cererea unității de informații financiare, perioada poate fi prelungită.
(2)   Comisia îl poate însărcina pe administratorul central să suspende accesul la certificatele din registrul Uniunii sau din EUTL, pentru o perioadă de maximum patru săptămâni, dacă suspectează că certificatele au fost folosite într-o tranzacție în scopuri frauduloase, pentru spălare de bani, finanțarea terorismului, corupție sau alte infracțiuni grave.
(3)   Administratorul național sau Comisia informează imediat autoritatea competentă de aplicare a legii cu privire la suspendare.
(4)   De asemenea, o autoritate națională de aplicare a legii din statul membru al administratorului național poate însărcina administratorul să pună în aplicare o suspendare în temeiul legislației naționale și în conformitate cu aceasta.
Articolul 67
Cooperarea cu autoritățile competente relevante și notificarea situațiilor de spălare de bani, finanțare a terorismului sau alte infracțiuni grave
(1)   Administratorul central și administratorii naționali cooperează cu organismele publice însărcinate cu supravegherea conformității în temeiul Directivei 2003/87/CE și cu organismele publice competente pentru supravegherea piețelor primare și secundare unde se tranzacționează certificate, pentru a se asigura că acestea pot obține o imagine de ansamblu consolidată asupra piețelor certificatelor.
(2)   Administratorul național, directorii și angajații acestuia cooperează pe deplin cu autoritățile competente relevante în vederea stabilirii unor proceduri corespunzătoare și adecvate pentru anticiparea și prevenirea operațiunilor legate de spălarea de bani și de finanțarea terorismului.
(3)   Administratorul național, directorii și angajații acestuia cooperează pe deplin cu unitatea de informații financiare (UIF) menționată la articolul 32 din Directiva (UE) 2015/849 prin:
(a)
informarea promptă a UIF, din proprie inițiativă, în cazul în care știu, suspectează sau au motive rezonabile să bănuiască faptul că se desfășoară, s-au desfășurat, se încearcă sau s-a încercat desfășurarea de activități implicând spălarea de bani, finanțarea terorismului sau alte infracțiuni grave;
(b)
transmiterea promptă către UIF, la cererea acesteia, a tuturor informațiilor necesare, în conformitate cu procedurile stabilite prin legislația aplicabilă.
(4)   Informațiile menționate la alineatul (2) trebuie transmise către UIF din statul membru al administratorului național. Măsurile naționale de transpunere a politicilor și procedurilor de management al conformității și de comunicare menționate la articolul 45 alineatul (1) din Directiva (UE) 2015/849 desemnează persoana sau persoanele responsabilă(e) cu transmiterea informațiilor în temeiul prezentului articol.
(5)   Statul membru al administratorului național se asigură că măsurile naționale de transpunere a articolelor 37, 38, 39, 42 și 46 din Directiva (UE) 2015/849 se aplică administratorului național.
(6)   Titularii de cont raportează imediat orice situații de fraudă sau fraudă suspectată autorității naționale competente de aplicare a legii. Raportarea respectivă se înaintează administratorilor naționali.
Articolul 68
Suspendarea proceselor
(1)   Comisia îl poate însărcina pe administratorul central să suspende temporar acceptarea de către EUTL a unora sau a tuturor proceselor inițiate în registrul Uniunii, în cazul în care acesta nu este operat și întreținut conform dispozițiilor prezentului regulament. Aceasta adresează imediat o notificare în acest sens administratorilor naționali în cauză.
(2)   Administratorul central poate suspenda temporar inițierea sau acceptarea unora sau a tuturor proceselor din registrul Uniunii în scopul de a efectua întreținerea programată sau de urgență a registrului Uniunii.
(3)   Un administrator național poate solicita Comisiei să restabilească procesele suspendate în conformitate cu alineatul (1) dacă consideră că problemele grave care au determinat suspendarea au fost soluționate. În acest caz, Comisia îl însărcinează pe administratorul central să restabilească procesele respective. În caz contrar, aceasta respinge solicitarea într-un interval rezonabil de timp și informează fără întârziere administratorul național, motivându-și decizia și stabilind criteriile care trebuie îndeplinite în vederea acceptării unei solicitări ulterioare.
(4)   Comisia îl poate însărcina pe administratorul central, inclusiv la cererea unui stat membru care a notificat Consiliului European intenția sa de a se retrage din Uniune în temeiul articolului 50 din Tratatul privind Uniunea Europeană, să suspende temporar acceptarea de către EUTL a proceselor relevante pentru respectivul stat membru referitoare la alocarea cu titlu gratuit și scoaterea la licitație.
Articolul 69
Suspendarea acordurilor de legătură
În cazul suspendării sau al încetării unui acord încheiat în temeiul articolului 25 din Directiva 2003/87/CE, administratorul central ia măsurile necesare în conformitate cu acordul.
Secțiunea 3
Verificarea, înregistrarea și finalizarea automată a proceselor
Articolul 70
Verificarea automată a proceselor
(1)   Toate procesele trebuie să se conformeze cerințelor TI generale pentru transmiterea mesajelor electronice care asigură citirea, verificarea și înregistrarea reușită a unui proces de către registrul Uniunii. Toate procesele trebuie să se conformeze cerințelor specifice legate de procese, prevăzute în prezentul regulament.
(2)   Administratorul central se asigură că EUTL efectuează verificări automate în conformitate cu specificațiile tehnice și privind schimbul de date prevăzute la articolul 75 pentru toate procesele, în vederea identificării neregulilor și a discrepanțelor, atunci când un proces propus nu respectă cerințele Directivei 2003/87/CE și ale prezentului regulament.
Articolul 71
Detectarea discrepanțelor
În cazul proceselor finalizate prin intermediul legăturii de comunicare directă între registrul Uniunii și EUTL menționate la articolul 6 alineatul (2), administratorul central se asigură că EUTL sistează orice procese dacă identifică discrepanțe la efectuarea controalelor automatizate prevăzute la articolul 72 alineatul (2) și informează în acest sens registrul Uniunii, precum și administratorul conturilor implicate în tranzacția sistată, prin transmiterea unui cod de răspuns de control automatizat. Administratorul central se asigură că registrul Uniunii informează imediat titularii de cont respectivi cu privire la faptul că procesul a fost sistat.
Articolul 72
Detectarea discrepanțelor în registrul Uniunii
(1)   Administratorul central și statele membre se asigură că registrul Uniunii conține coduri de control de intrare și coduri de control de răspuns pentru a se asigura interpretarea corectă a informațiilor transmise în timpul fiecărui proces. Codurile de control țin seama de cele indicate în specificațiile tehnice și privind schimbul de date prevăzute la articolul 75.
(2)   Administratorul central se asigură că, înainte de executarea tuturor proceselor și pe parcursul acestora, registrul Uniunii efectuează controale automate corespunzătoare pentru a se asigura că discrepanțele sunt detectate și că procesele incorecte sunt sistate înainte de efectuarea controalelor automate de către EUTL.
Articolul 73
Reconcilierea datelor – detectarea neconcordanțelor de către EUTL
(1)   Administratorul central se asigură că EUTL inițiază periodic un proces de reconciliere a datelor cu scopul de a garanta că înregistrările EUTL privind conturile și deținerile de certificate sunt identice cu evidențele registrului Uniunii privind aceste dețineri. Administratorul central se asigură că EUTL înregistrează toate procesele.
(2)   În cazul în care, în timpul procesului de reconciliere a datelor menționat la alineatul (1), EUTL identifică o neconcordanță constând în faptul că informațiile privind conturile sau deținerile de certificate furnizate de registrul Uniunii în cadrul procesului periodic de reconciliere diferă de informațiile conținute în EUTL, administratorul central se asigură că EUTL previne finalizarea oricăror alte procese în ceea ce privește conturile, certificatele care fac obiectul neconcordanței. Administratorul central se asigură că EUTL informează imediat administratorul central și administratorii conturilor în cauză cu privire la orice neconcordanță.
Articolul 74
Finalizarea proceselor
(1)   Toate tranzacțiile și celelalte procese comunicate către EUTL în conformitate cu articolul 6 alineatul (2) sunt considerate finale în momentul în care EUTL notifică registrul Uniunii că a finalizat procesele. Administratorul central se asigură că EUTL întrerupe automat finalizarea unei tranzacții sau a unui proces dacă aceasta sau acesta nu a putut fi finalizat(ă) în termen de 24 de ore de la comunicarea sa.
(2)   Procesul de reconciliere a datelor menționat la articolul 73 alineatul (1) este finalizat atunci când toate neconcordanțele dintre informațiile conținute în registrul Uniunii și informațiile conținute în EUTL la o anumită dată și oră au fost soluționate, iar procesul de reconciliere a datelor a fost reinițiat și finalizat cu succes.
Secțiunea 4
Specificații și gestionarea modificărilor
Articolul 75
Specificații tehnice și privind schimbul de date
(1)   Comisia pune la dispoziția administratorilor naționali specificațiile tehnice și privind schimbul de date care prevăd cerințe operaționale pentru registrul Uniunii, inclusiv coduri de identificare, controale automatizate, coduri de răspuns și cerințe de înregistrare a datelor, precum și proceduri de testare și cerințe de securitate.
(2)   Specificațiile tehnice și privind schimbul de date sunt elaborate în consultare cu statele membre.
(3)   Standardele elaborate în conformitate cu acordurile prevăzute la articolul 25 din Directiva 2003/87/CE trebuie să fie conforme cu specificațiile tehnice și privind schimbul de date elaborate în conformitate cu alineatele (1) și (2) din prezentul articol.
Articolul 76
Gestionarea modificărilor și a versiunilor
În cazul în care este necesară o nouă versiune intermediară sau publicată a software-ului registrului Uniunii, administratorul central se asigură că procedurile de testare stabilite în specificațiile tehnice și privind schimbul de date prevăzute la articolul 75 sunt finalizate înainte de stabilirea și activarea unei legături de comunicare între noua versiune intermediară sau publicată a software-ului în cauză și EUTL.
CAPITOLUL 2
Evidențe, rapoarte, confidențialitate și taxe
Articolul 77
Prelucrarea informațiilor și a datelor personale
(1)   În ceea ce privește prelucrarea datelor cu caracter personal în registrul Uniunii și în EUTL, administratorii naționali sunt considerați operatori în sensul articolului 4 punctul 7 din Regulamentul (UE) 2016/679. În ceea ce privește obligațiile care îi revin în conformitate cu prezentul regulament și prelucrarea datelor cu caracter personal pe care acesta le implică, Comisia este considerată operator în sensul articolului 3 punctul 8 din Regulamentul (UE) 2018/1725.
(2)   În cazul în care un administrator național depistează o încălcare a securității datelor cu caracter personal, acesta va informa, fără întârzieri nejustificate, administratorul central și ceilalți administratori naționali cu privire la natura și posibilele consecințe ale încălcării, precum și la măsurile luate și propuse a fi luate pentru remedierea problemei referitoare la încălcarea securității datelor cu caracter personal și atenuarea posibilelor efecte adverse.
(3)   În cazul în care administratorul central depistează o încălcare a securității datelor cu caracter personal, acesta va informa, fără întârzieri nejustificate, administratorii naționali cu privire la natura și posibilele consecințe ale încălcării, precum și la măsurile luate de către administratorul central și propuse a fi luate de către administratorii naționali pentru remedierea problemei referitoare la încălcarea securității datelor cu caracter personal și atenuarea posibilelor efecte adverse.
(4)   În condițiile de cooperare elaborate în temeiul articolului 7 alineatul (4) sunt incluse acorduri referitoare la responsabilitățile operatorilor în ceea ce privește respectarea obligațiilor care le revin în materie de protecție a datelor.
(5)   Administratorul central și statele membre se asigură că registrul Uniunii și EUTL stochează și prelucrează doar informațiile referitoare la conturi, titularii conturilor și reprezentanții conturilor, după cum se prevede în tabelul III-I din anexa III, în tabelele VI-I și VI-II din anexa VI, în tabelul VII-I din anexa VII și în tabelul VIII-I din anexa VIII. Orice alte informații care trebuie furnizate în temeiul prezentului regulament se stochează și se prelucrează în afara registrului Uniunii sau a EUTL.
(6)   Administratorii naționali se asigură că informațiile solicitate prin prezentul regulament, dar care nu sunt stocate în registrul Uniunii sau în EUTL, se prelucrează în conformitate cu dispozițiile relevante ale dreptului Uniunii și ale legislațiilor naționale.
(7)   Categoriile speciale de date, astfel cum sunt definite la articolul 9 din Regulamentul (UE) 2016/679 și la articolul 10 din Regulamentul (UE) 2018/1725, nu se înregistrează în registrul Uniunii sau în EUTL.
Articolul 78
Evidențe
(1)   Administratorul central se asigură că registrul Uniunii stochează evidențe referitoare la toate procesele, datele din registru și titularii conturilor pe o perioadă de cinci ani de la închiderea unui cont.
(2)   Datele cu caracter personal se elimină din evidențe la cinci ani de la închiderea unui cont sau la cinci ani de la încheierea relației de afaceri, astfel cum este definită la articolul 3 punctul 13 din Directiva (UE) 2015/849, cu o persoană fizică.
(3)   Datele cu caracter personal pot fi păstrate, accesul fiind limitat la administratorul central, pentru încă cinci ani numai în vederea investigării, detectării, urmăririi, administrării fiscale sau punerii în executare, auditării și supervizării financiare a activităților care implică certificate, sau a celor de spălare de bani, de finanțare a terorismului, a altor infracțiuni grave sau a abuzului de piață pentru care conturile din registrul Uniunii pot constitui un instrument, sau a încălcărilor dreptului Uniunii sau ale dreptului intern care asigură funcționarea EU ETS.
(4)   În scopul investigării, detectării, urmăririi, administrării fiscale sau punerii în executare, auditării și supervizării financiare a activităților care implică certificate, sau a celor de spălare de bani, de finanțare a terorismului, a altor infracțiuni grave sau a abuzului de piață pentru care conturile din registrul Uniunii pot constitui un instrument, sau a încălcărilor dreptului Uniunii sau ale dreptului intern care asigură funcționarea EU ETS, datele cu caracter personal controlate de administratorii naționali pot fi păstrate după încheierea relației de afaceri până la sfârșitul unei perioade care corespunde termenului maxim de prescripție al acestor infracțiuni prevăzute în legislația națională a administratorului național.
(5)   Informațiile referitoare la conturi care conțin date cu caracter personal, colectate în temeiul dispozițiilor prezentului regulament și care nu sunt stocate în registrul Uniunii sau în EUTL, se păstrează în conformitate cu dispozițiile prezentului regulament.
(6)   Administratorul central se asigură că administratorii naționali pot accesa, efectua căutări și exporta toate evidențele păstrate în registrul Uniunii cu privire la conturile pe care le administrează sau pe care le-au administrat.
Articolul 79
Raportarea și disponibilitatea informațiilor
(1)   Administratorul central pune la dispoziția destinatarilor menționați în anexa XIII informațiile enumerate în anexa XIII, în mod transparent și organizat. Administratorul central ia toate măsurile rezonabile pentru a furniza informațiile menționate în anexa XIII la intervalele de timp prevăzute în anexa XIII. Administratorul central nu publică alte informații deținute în EUTL sau în registrul Uniunii, cu excepția cazului în care dispozițiile articolului 80 permit acest lucru.
(2)   De asemenea, administratorii naționali pot pune la dispoziția destinatarilor menționați în anexa XIII partea din informațiile menționate în anexa XIII la care au acces în temeiul articolului 80, la intervalele indicate în aceeași anexă, în mod transparent și organizat, prin intermediul unui site accesibil public pe internet. Administratorii naționali nu publică alte informații deținute în registrul Uniunii, cu excepția cazului în care dispozițiile articolului 80 permit acest lucru.
Articolul 80
Confidențialitate
(1)   Toate informațiile păstrate în EUTL și în registrul Uniunii, inclusiv cele privind deținerile tuturor conturilor, toate tranzacțiile realizate, codul unic de identificare a unității aferent certificatelor deținute sau afectate de o tranzacție, sunt considerate confidențiale, cu excepția unor cerințe contrare din dreptul UE sau conținute în dispoziții din legislația națională care urmăresc un obiectiv legitim compatibil cu prezentul regulament și sunt proporționate.
Primul paragraf se aplică și tuturor informațiilor colectate în temeiul prezentului regulament și care sunt deținute de administratorul central sau de administratorul național.
(2)   Administratorul central și administratorii naționali se asigură că toate persoanele care exercită sau au exercitat activități pentru aceștia sau entitățile cărora le sunt delegate sarcini, precum și experții instruiți de aceștia, se supun obligației de a păstra secretul profesional. Acestea nu pot divulga nicio informație confidențială pe care o pot primi în exercitarea atribuțiilor lor, fără a aduce atingere cerințelor prevăzute în dreptul penal sau fiscal național sau celorlalte dispoziții ale prezentului regulament.
(3)   Administratorul central sau administratorul național poate furniza date stocate în registrul Uniunii și în EUTL sau colectate în temeiul prezentului regulament următoarelor entități:
(a)
poliția sau o altă autoritate judiciară sau de aplicare a legii și autoritățile fiscale dintr-un stat membru;
(b)
Oficiul European de Luptă Antifraudă al Comisiei Europene;
(c)
Curtea de Conturi Europeană;
(d)
Eurojust;
(e)
autoritățile competente menționate la articolul 48 din Directiva (UE) 2015/849;
(f)
autoritățile competente menționate la articolul 67 din Directiva (UE) 2014/65;
(g)
autoritățile competente menționate la articolul 22 din Regulamentul (UE) nr. 596/2014;
(h)
Autoritatea europeană pentru valori mobiliare și piețe, instituită prin Regulamentul (UE) nr. 1095/2010 al Parlamentului European și al Consiliului (22);
(i)
Agenția pentru Cooperarea Autorităților de Reglementare din Domeniul Energiei instituită prin Regulamentul (CE) nr. 713/2009 al Parlamentului European și al Consiliului (23);
(j)
autoritățile de supraveghere competente de la nivel național;
(k)
administratorii naționali ai statelor membre și autoritățile competente menționate la articolul 18 din Directiva 2003/87/CE;
(l)
autoritățile menționate la articolul 6 din Directiva 98/26/CE;
(m)
Autoritatea Europeană pentru Protecția Datelor și autoritățile naționale competente de protecție a datelor.
(4)   Datele pot fi furnizate entităților menționate la alineatul (3) la cererea acestora adresată administratorului central sau unui administrator național, dacă aceste cereri sunt justificate și necesare în vederea investigării, detectării, urmăririi, administrării fiscale sau punerii în executare, auditării și supervizării financiare a activităților care implică certificate, a celor de spălare de bani, de finanțare a terorismului, a altor infracțiuni grave sau a abuzului de piață pentru care conturile din registrul Uniunii pot constitui un instrument sau a încălcărilor dreptului Uniunii sau ale dreptului intern care asigură funcționarea EU ETS.
Fără a aduce atingere cerințelor de drept intern penal sau fiscal, administratorul central, administratorii naționali sau alte autorități, organisme sau persoane fizice sau juridice, care primesc informații confidențiale în temeiul prezentului regulament, le pot utiliza doar în executarea sarcinilor lor și pentru exercitarea funcțiilor lor, în cazul administratorului central și al administratorilor naționali, în cadrul domeniului de aplicare al prezentului regulament sau, în cazul altor autorități, organisme sau persoane fizice sau juridice, în scopurile pentru care aceste informații le-au fost comunicate și/sau în cadrul procedurilor administrative sau judiciare specific legate de exercitarea funcțiilor respective.
Orice informații confidențiale primite, schimbate sau transmise în temeiul prezentului regulament sunt supuse condițiilor prevăzute în prezentul articol. Cu toate acestea, prezentul articol nu împiedică administratorul central și administratorii naționali să facă schimb de sau să transmită informații confidențiale în conformitate cu prezentul regulament.
Prezentul articol nu împiedică administratorul central și administratorii naționali să facă schimb de sau să transmită, în conformitate cu legislația națională, informații confidențiale care nu au fost primite de la administratorul central sau de la un administrator național al altui stat membru.
(5)   O entitate care primește date în conformitate cu alineatul (4) se asigură că datele primite sunt utilizate numai în scopurile menționate în solicitarea efectuată în conformitate cu alineatul (4) și nu sunt puse, în mod deliberat sau întâmplător, la dispoziția unor persoane care nu au legătură cu scopul vizat al utilizării datelor. Această dispoziție nu împiedică entitățile respective să pună datele la dispoziția altor entități enumerate la alineatul (3), dacă acest lucru este necesar pentru scopurile menționate în solicitarea efectuată în conformitate cu alineatul (4).
(6)   La cererea entităților menționate în alineatul (3), administratorul central poate asigura accesul acestora la date de tranzacționare care nu permit identificarea directă a persoanelor specifice, în vederea identificării unor forme repetitive de tranzacții suspicioase. Entitățile care dispun de un astfel de acces pot notifica formele repetitive de tranzacții suspicioase altor entități enumerate la alineatul (3).
(7)   Europol obține acces permanent pentru citirea datelor stocate în registrul Uniunii și în EUTL în sensul articolului 18 din Regulamentul (UE) 2016/794 al Parlamentului European și al Consiliului (24). Europol ține Comisia la curent cu privire la modul în care utilizează aceste date.
(8)   Administratorii naționali pun la dispoziția tuturor celorlalți administratori naționali și a administratorului central, prin modalități securizate, numele, naționalitatea și data și locul nașterii persoanelor cărora le-au refuzat deschiderea unui cont în conformitate cu articolul 19 alineatul (2) literele (a), (b) și (c) sau cărora le-au refuzat desemnarea ca reprezentant autorizat în conformitate cu articolul 21 alineatul (5) literele (a) și (b), precum și numele, naționalitatea și data nașterii titularilor de cont și ale reprezentanților autorizați ai conturilor la care a fost suspendat accesul în conformitate cu articolul 30 alineatul (1) litera (c), articolul 30 alineatul (2) litera (a), articolul 30 alineatul (3) literele (a) și (b) și cu articolul 30 alineatul (4) sau ai conturilor care au fost închise în conformitate cu articolul 28. Administratorii naționali se asigură că informațiile sunt actualizate și că nu mai sunt comunicate atunci când motivele comunicării încetează să existe. Informațiile nu pot fi comunicate pe o perioadă mai mare de cinci ani.
Administratorii naționali informează persoanele vizate cu privire la faptul că identitatea acestora a fost comunicată altor administratori naționali și cu privire la durata acestor schimburi de informații.
Persoanele vizate pot contesta schimburile de informații la autoritatea competentă sau la autoritatea relevantă în temeiul legislației naționale, în termen de 30 de zile calendaristice. Autoritatea competentă sau autoritatea relevantă solicită administratorului național fie să înceteze schimburile de informații, fie să mențină schimburile de informații într-o decizie motivată, sub rezerva cerințelor legislației naționale.
Persoanele vizate pot solicita administratorului național care efectuează schimburile de informații în temeiul primului paragraf să le prezinte datele cu caracter personal care au făcut obiectul schimburilor de informații referitoare la acestea. Administratorii naționali trebuie să dea curs acestor solicitări în termen de 20 de zile lucrătoare de la data primirii solicitării.
(9)   Administratorii naționali pot hotărî să notifice autorităților naționale fiscale și de aplicare a legii toate tranzacțiile care implică un număr de unități ce depășește numărul stabilit de administratorul național, precum și orice cont implicat, într-o perioadă de timp, într-un număr de tranzacții ce depășește un număr stabilit de administratorul național.
(10)   Nici EUTL, nici registrul Uniunii nu le solicită titularilor de cont să transmită informații privind prețul aferent certificatelor.
(11)   Autoritatea de monitorizare a licitațiilor desemnată în temeiul articolului 24 din Regulamentul (UE) nr. 1031/2010 are acces la toate informațiile privind contul de livrare a garanțiilor pentru licitații deținut în registrul Uniunii.
Articolul 81
Taxe
(1)   Administratorul central nu percepe nicio taxă de la titularii conturilor din registrul Uniunii.
(2)   Administratorii naționali pot percepe taxe rezonabile de la verificatori și titularii conturilor pe care le administrează.
(3)   Administratorii naționali notifică administratorului central taxele percepute și orice modificare a taxelor în termen de zece zile lucrătoare. Administratorul central afișează taxele pe un site internet public.
Articolul 82
Întreruperea funcționării
Administratorul central se asigură că întreruperile în funcționarea registrului Uniunii sunt minime, luând toate măsurile rezonabile pentru a asigura disponibilitatea și securitatea registrului Uniunii și a EUTL în sensul Deciziei (UE, Euratom) 2017/46 și punând la dispoziție sisteme și proceduri solide care permit protejarea tuturor informațiilor.
TITLUL IV
DISPOZIȚII TRANZITORII ȘI FINALE
Articolul 83
Punere în aplicare
Statele membre adoptă actele cu putere de lege și dispozițiile administrative necesare pentru punerea în aplicare a prezentului regulament și în special pentru a permite administratorilor naționali să își respecte obligațiile de verificare și examinare a informațiilor furnizate în temeiul articolului 19 alineatul (1), al articolului 21 alineatul (4) și al articolului 22 alineatul (4).
Articolul 84
Utilizarea în continuare a conturilor
(1)   Conturile specificate în titlul I capitolul 3 din prezentul regulament, deschise sau folosite în temeiul Regulamentului (UE) nr. 389/2013 al Comisiei, rămân active în scopurile descrise în prezentul regulament.
(2)   Conturile de depozit personale deschise în temeiul articolului 18 din Regulamentul (UE) nr. 389/2013 se transformă în conturi de tranzacționare.
Articolul 85
Restricții de utilizare
(1)   Unitățile Kyoto, astfel cum sunt definite la articolul 3 punctul 12 din Regulamentul (UE) nr. 389/2013, pot fi deținute în conturile ETS din registrul Uniunii până la 1 iulie 2023.
(2)   După data menționată la alineatul (1), administratorul central pune la dispoziția administratorilor naționali o listă a conturilor ETS care dețin unități Kyoto. Pe baza acestei liste, administratorul național solicită titularului de cont să precizeze contul PK în care să fie transferate creditele internaționale respective.
(3)   Dacă titularul de cont nu răspunde solicitării administratorului național în termen de 40 de zile lucrătoare, administratorul național transferă creditele internaționale întrun cont PK național sau într-un cont definit de legislația națională.
Articolul 86
Furnizarea de noi informații privind contul
Informațiile privind contul solicitate în prezentul regulament și care nu erau solicitate în Regulamentul (UE) nr. 389/2013 sunt prezentate administratorilor naționali cel târziu la următoarea revizuire menționată la articolul 22 alineatul (4).
Articolul 87
Modificări ale Regulamentului (UE) nr. 389/2013
Regulamentul (UE) nr. 389/2013 se modifică după cum urmează:
1.
La articolul 7 se adaugă următorul alineat (4):
„(4)   Administratorul central se asigură că registrul Uniunii menține o legătură de comunicare cu registrele sistemelor de comercializare a certificatelor de emisii de gaze cu efect de seră cu care este în vigoare un acord de legătură în conformitate cu articolul 25 din Directiva 2003/87/CE în scopul comunicării tranzacțiilor cu certificate.”
2.
La articolul 56, se adaugă următoarele alineate (4) și (5):
„(4)   În cazul în care un acord în temeiul articolului 25 din Directiva 2003/87/CE este în vigoare și prevede transferarea certificatelor pentru aviație în conturile de depozit pentru operatorii de aeronave din registrul unui alt sistem de comercializare a certificatelor de emisii de gaze cu efect de seră, administratorul central, în colaborare cu administratorul celuilalt registru, se asigură că registrul Uniunii transferă acele certificate pentru aviație din contul UE de alocare pentru aviație în conturile corespunzătoare din celălalt registru.
(5)   În cazul în care un acord în temeiul articolului 25 din Directiva 2003/87/CE este în vigoare și prevede transferarea certificatelor pentru aviație corespunzătoare unui alt sistem de comercializare a certificatelor de emisii de gaze cu efect de seră în conturile de depozit pentru operatorii de aeronave din registrul Uniunii, administratorul central, în colaborare cu administratorul celuilalt registru, se asigură că registrul Uniunii transferă acele certificate pentru aviație din conturile corespunzătoare ale celuilalt registru în conturile de depozit pentru operatorii de aeronave din registrul Uniunii, sub rezerva aprobării de către autoritatea competentă responsabilă cu administrarea celuilalt sistem de comercializare a certificatelor de emisii de gaze cu efect de seră.”
3.
La articolul 67 se adaugă următorul alineat (5):
„(5)   În cazul în care este în vigoare un acord în conformitate cu articolul 25 din Directiva 2003/87/CE, alineatele (1), (2) și (3) din prezentul articol se aplică unităților emise în cadrul sistemului de comercializare a certificatelor de emisii de gaze cu efect de seră conectat la EU ETS.”
4.
Articolul 71 se înlocuiește cu următorul text:
„Articolul 71
Punerea în aplicare a înțelegerilor de legătură
Administratorul central poate crea conturi și procese și se poate angaja în tranzacții și în alte operațiuni la momentele potrivite pentru a pune în aplicare acordurile și înțelegerile încheiate în temeiul articolelor 25 și 25a din Directiva 2003/87/CE.”
5.
Se inserează următorul articol 99a:
„Articolul 99a
Suspendarea acordurilor de legătură
În cazul suspendării sau al încetării unui acord încheiat în temeiul articolului 25 din Directiva 2003/87/CE, administratorul central ia măsurile necesare în conformitate cu acordul.”
6.
La articolul 105 se adaugă următorul alineat (3):
„(3)   Standardele elaborate în conformitate cu acordurile prevăzute la articolul 25 din Directiva 2003/87/CE trebuie să fie conforme cu specificațiile tehnice și privind schimbul de date elaborate în conformitate cu alineatele (1) și (2).”
7.
Articolul 108 se înlocuiește cu următorul text:
„Articolul 108
Evidențe
(1)   Administratorul central se asigură că registrul Uniunii stochează evidențe referitoare la toate procesele, datele din registru și titularii conturilor pe o perioadă de cinci ani de la închiderea unui cont.
(2)   Datele cu caracter personal se elimină din evidențe la cinci ani de la închiderea unui cont sau la cinci ani de la încheierea relației de afaceri, astfel cum este definită la articolul 3 punctul 13 din Directiva (UE) 2015/849, cu persoana fizică.
(3)   Datele cu caracter personal pot fi păstrate, accesul fiind limitat la administratorul central, pentru încă cinci ani numai în vederea investigării, detectării, urmăririi, administrării fiscale sau punerii în executare, auditării și supervizării financiare a activităților care implică certificate, sau a celor de spălare de bani, de finanțare a terorismului, a altor infracțiuni grave sau a abuzului de piață pentru care conturile din registrul Uniunii pot constitui un instrument, sau a încălcărilor dreptului Uniunii sau ale dreptului intern care asigură funcționarea EU ETS.
(4)   În scopul investigării, detectării, urmăririi, administrării fiscale sau punerii în executare, auditării și supervizării financiare a activităților care implică certificate, sau a celor de spălare de bani, de finanțare a terorismului, a altor infracțiuni grave sau a abuzului de piață pentru care conturile din registrul Uniunii pot constitui un instrument, sau a încălcărilor dreptului Uniunii sau ale dreptului intern care asigură funcționarea EU ETS, datele cu caracter personal controlate de administratorii naționali pot fi păstrate după încheierea relației de afaceri până la sfârșitul unei perioade care corespunde termenului maxim de prescripție al acestor infracțiuni prevăzute în legislația națională a administratorului național.
(5)   Informațiile referitoare la conturi care conțin date cu caracter personal, colectate în temeiul dispozițiilor prezentului regulament și care nu sunt stocate în registrul Uniunii sau în EUTL, se păstrează în conformitate cu dispozițiile prezentului regulament.
(6)   Administratorul central se asigură că administratorii naționali pot accesa, efectua căutări și exporta toate evidențele păstrate în registrul Uniunii cu privire la conturile pe care le administrează sau pe care le-au administrat.”
8.
În anexa XIV, se inserează următorul punct 4a:
„4a.
La data de 1 mai a fiecărui an, se publică următoarele informații referitoare la acordurile care sunt în vigoare în temeiul articolului 25 din Directiva 2003/87/CE înregistrate de EUTL până la data de 30 aprilie:
(a)
deținerile de certificate emise în sistemul conectat de comercializare a certificatelor de emisii pentru toate conturile din registrul Uniunii;
(b)
numărul de certificate emise în sistemul conectat de comercializare a certificatelor de emisii care sunt utilizate pentru conformitate în cadrul EU ETS;
(c)
suma certificatelor emise în sistemul conectat de comercializare a certificatelor de emisii care au fost transferate în conturile din registrul Uniunii în cursul anului calendaristic anterior;
(d)
suma certificatelor care au fost transferate în conturi în sistemul conectat de comercializare a certificatelor de emisii în anul calendaristic anterior.”
Articolul 88
Abrogare
Regulamentul (UE) nr. 389/2013 se abrogă cu efect de la 1 ianuarie 2021.
Cu toate acestea, Regulamentul (UE) nr. 389/2013 continuă să se aplice până la 1 ianuarie 2026 pentru toate operațiunile necesare în legătură cu perioada de comercializare cuprinsă între 2013 și 2020, cu cea de a doua perioadă de angajament a Protocolului de la Kyoto și cu perioada de conformitate definită la articolul 3 punctul 30 din regulamentul respectiv.
Articolul 89
Intrare în vigoare și aplicare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 ianuarie 2021, cu excepția articolului 87, care se aplică de la data intrării în vigoare.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 martie 2019.
Pentru Comisie
Președintele
Jean-Claude JUNCKER
(1)  JO L 275, 25.10.2003, p. 32.
(2)  Regulamentul (UE) nr. 920/2010 al Comisiei din 7 octombrie 2010 privind un sistem standardizat și securizat de registre în conformitate cu Directiva 2003/87/CE a Parlamentului European și a Consiliului și cu Decizia nr. 280/2004/CE a Parlamentului European și a Consiliului (JO L 270, 14.10.2010, p. 1).
(3)  Regulamentul (UE) nr. 389/2013 al Comisiei din 2 mai 2013 de creare a registrului Uniunii în conformitate cu Directiva 2003/87/CE a Parlamentului European și a Consiliului și cu Deciziile nr. 280/2004/CE și nr. 406/2009/CE ale Parlamentului European și ale Consiliului și de abrogare a Regulamentelor (UE) nr. 920/2010 și (UE) nr. 1193/2011 ale Comisiei (JO L 122, 3.5.2013, p. 1).
(4)  Decizia nr. 280/2004/CE a Parlamentului European și a Consiliului din 11 februarie 2004 privind un mecanism de monitorizare a emisiilor de gaze cu efect de seră în cadrul Comunității și de punere în aplicare a Protocolului de la Kyoto (JO L 49, 19.2.2004, p. 1).
(5)  Directiva (UE) 2018/410 a Parlamentului European și a Consiliului din 14 martie 2018 de modificare a Directivei 2003/87/CE în vederea rentabilizării reducerii emisiilor de dioxid de carbon și a sporirii investițiilor în acest domeniu și a Deciziei (UE) 2015/1814 (JO L 76, 19.3.2018, p. 3).
(6)  Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
(7)  Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (JO L 173, 12.6.2014, p. 1).
(8)  Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (JO L 173, 12.6.2014, p. 84).
(9)  Regulamentul (UE) nr. 1031/2010 al Comisiei din 12 noiembrie 2010 privind calendarul, administrarea și alte aspecte ale licitării certificatelor de emisii de gaze cu efect de seră în temeiul Directivei 2003/87/CE a Parlamentului European și a Consiliului de stabilire a unui sistem de comercializare a cotelor de emisie de gaze cu efect de seră în cadrul Comunității (JO L 302, 18.11.2010, p. 1).
(10)  Directiva 98/26/CE a Parlamentului European și a Consiliului din 19 mai 1998 privind caracterul definitiv al decontării în sistemele de plăți și de decontare a titlurilor de valoare (JO L 166, 11.6.1998, p. 45).
(11)  Regulamentul (UE) 2017/2392 al Parlamentului European și al Consiliului din 13 decembrie 2017 de modificare a Directivei 2003/87/CE în vederea menținerii actualelor limitări ale domeniului de aplicare pentru activitățile de aviație și în vederea pregătirii punerii în aplicare a unei măsuri globale bazate pe piață începând din 2021 (JO L 350, 29.12.2017, p. 7).
(12)  Directiva (UE) 2015/849 a Parlamentului European și a Consiliului din 20 mai 2015 privind prevenirea utilizării sistemului financiar în scopul spălării banilor sau finanțării terorismului, de modificare a Regulamentul (UE) nr. 648/2012 al Parlamentului European și al Consiliului și de abrogare a Directivei 2005/60/CE a Parlamentului European și a Consiliului și a Directivei 2006/70/CE a Comisiei (JO L 141, 5.6.2015, p. 73).
(13)  Regulamentul (UE) 2016/1191 al Parlamentului European și al Consiliului din 6 iulie 2016 privind promovarea liberei circulații a cetățenilor prin simplificarea cerințelor de prezentare a anumitor documente oficiale în Uniunea Europeană și de modificare a Regulamentului (UE) nr. 1024/2012 (JO L 200, 26.7.2016, p. 1).
(14)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).
(15)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).
(16)  Directiva 2009/29/CE a Parlamentului European și a Consiliului din 23 aprilie 2009 de modificare a Directivei 2003/87/CE în vederea îmbunătățirii și extinderii sistemului comunitar de comercializare a cotelor de emisie de gaze cu efect de seră (JO L 140, 5.6.2009, p. 63).
(17)  Regulamentul delegat (UE) 2019/331 al Comisiei din 19 decembrie 2018 de stabilire a normelor tranzitorii pentru întreaga Uniune privind alocarea armonizată și cu titlu gratuit a certificatelor de emisii în temeiul articolului 10a din Directiva 2003/87/CE a Parlamentului European și a Consiliului (JO L 59, 27.2.2019, p. 8).
(18)  Regulamentul de punere în aplicare (UE) 2018/2067 al Comisiei din 19 decembrie 2018 privind verificarea datelor și acreditarea verificatorilor în temeiul Directivei 2003/87/CE a Parlamentului European și a Consiliului (JO L 334, 31.12.2018, p. 94).
(19)  Directiva 2013/34/UE a Parlamentului European și a Consiliului din 26 iunie 2013 privind situațiile financiare anuale, situațiile financiare consolidate și rapoartele conexe ale anumitor tipuri de întreprinderi, de modificare a Directivei 2006/43/CE a Parlamentului European și a Consiliului și de abrogare a Directivelor 78/660/CEE și 83/349/CEE ale Consiliului (JO L 182, 29.6.2013, p. 19).
(20)  Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (JO L 201, 27.7.2012, p. 1).
(21)  Decizia (UE, Euratom) 2017/46 a Comisiei din 10 ianuarie 2017 privind securitatea sistemelor informatice și de comunicații în cadrul Comisiei Europene (JO L 6, 11.1.2017, p. 40).
(22)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
(23)  Regulamentul (CE) nr. 713/2009 al Parlamentului European și al Consiliului din 13 iulie 2009 de instituire a Agenției pentru Cooperarea Autorităților de Reglementare din Domeniul Energiei (JO L 211, 14.8.2009, p. 1).
(24)  Regulamentul (UE) 2016/794 al Parlamentului European și al Consiliului din 11 mai 2016 privind Agenția Uniunii Europene pentru Cooperare în Materie de Aplicare a Legii (Europol) și de înlocuire și de abrogare a Deciziilor 2009/371/JAI, 2009/934/JAI, 2009/935/JAI, 2009/936/JAI și 2009/968/JAI ale Consiliului (JO L 135, 24.5.2016, p. 53).
ANEXA I
Tabelul I-I: Tipuri de conturi și tipuri de unități care pot fi deținute în fiecare tip de cont
Denumirea tipului de cont
Titularul de cont
Administratorul contului
Nr. conturilor de acest tip
Certificate
Unități provenite din ETS, conectate în temeiul articolului 25 din Directiva 2003/87/CE
Certificate generale
Certificate pentru aviație
I.   Conturi de gestionare ETS în registrul Uniunii
Contul UE de cantitate totală
UE
Administratorul central
1
Da
Nu
Nu
Contul UE de cantitate totală pentru aviație
UE
Administratorul central
1
Nu
Da
Nu
Contul UE de licitații
UE
Administratorul central
1
Da
Nu
Nu
Contul UE de alocare
UE
Administratorul central
1
Da
Nu
Nu
Contul UE de licitații pentru aviație
UE
Administratorul central
1
Nu
Da
Nu
Contul UE de rezervă specială
UE
Administratorul central
1
Nu
Da
Nu
Contul UE de alocare pentru aviație
UE
Administratorul central
1
Nu
Da
Nu
Contul de eliminare al Uniunii
UE
Administratorul central
1
Da
Da
Da
Contul de livrare a garanțiilor pentru licitații
Adjudecătorul, platforma de licitație, sistemul de decontare sau sistemul de compensare
Administratorul național care a deschis contul
Unul sau mai multe pentru fiecare platformă de licitație
Da
Da
Nu
II.   Conturi de depozit ETS în registrul Uniunii
Cont de depozit pentru operator
Operatorul
Administratorul național al statului membru în care este amplasată instalația
Unul pentru fiecare instalație
Da
Da
Da
Cont de depozit pentru operator de aeronave
Operatorul de aeronave
Administratorul național al statului membru care administrează operatorul de aeronave
Unul pentru fiecare operator de aeronave
Da
Da
Da
Cont național de depozit
Statul membru
Administratorul național al statului membru care deține contul
Unul sau mai multe pentru fiecare stat membru
Da
Da
Da
III.   Conturi de tranzacționare ETS în registrul Uniunii
Cont de tranzacționare
Persoană
Administratorul național sau administratorul central care a deschis contul
Precum s-a aprobat
Da
Da
Da
ANEXA II
Clauze și condiții
Plata taxelor
1.
Clauze și condiții privind toate taxele de registru pentru crearea și întreținerea conturilor, precum și înregistrarea și menținerea verificatorilor.
Modificarea clauzelor și a condițiilor de bază
2.
Modificarea clauzelor de bază pentru a reflecta modificările aduse prezentului regulament sau legislației naționale.
Soluționarea litigiilor
3.
Dispoziții referitoare la litigiile dintre titularii de conturi și alegerea jurisdicției aplicabile administratorului național.
Responsabilitate și răspundere
4.
Limitarea răspunderii administratorului național.
5.
Limitarea răspunderii titularului de cont.
ANEXA III
Informații care trebuie furnizate odată cu cererile de deschidere a contului
1.
Informațiile prevăzute în tabelul III-I.
Tabelul III-I: Detalii privind contul (pentru toate conturile)
A
B
C
D
E
F
Nr. crt.
Detaliu privind contul
Obligatoriu sau facultativ?
Tip
Poate fi actualizat?
Actualizarea necesită aprobarea administratorului?
Publicat pe site-ul public al EUTL?
1
Tip de cont
O
La alegere
Nu
n.a.
Da
2
Numele titularului de cont
O
Liber
Da
Da
Da
3
Numele contului (atribuit de titularul de cont)
O
Liber
Da
Nu
Da
4
Adresa titularului de cont – țara
O
La alegere
Da
Da
Da
5
Adresa titularului de cont – regiunea sau statul
F
Liber
Da
Da
Da
6
Adresa titularului de cont – localitatea
O
Liber
Da
Da
Da
7
Adresa titularului de cont – codul poștal
O
Liber
Da
Da
Da
8
Adresa titularului de cont – rândul 1
O
Liber
Da
Da
Da
9
Adresa titularului de contul – rândul 2
F
Liber
Da
Da
Da
10
Numărul de înregistrare a întreprinderii titularului de cont
O
Liber
Da
Da
Da
11
Numărul de telefon 1 al titularului de cont
O
Liber
Da
Nu
Nu (*1)
12
Numărul de telefon 2 al titularului de cont
O
Liber
Da
Nu
Nu (*1)
13
Adresa de e-mail a titularului de cont
O
Liber
Da
Nu
Nu (*1)
14
Data nașterii (pentru persoane fizice)
O – pentru persoane fizice
Liber
Nu
n.a.
Nu
15
Locul nașterii – localitatea (pentru persoane fizice)
O – pentru persoane fizice
Liber
Nu
n.a.
Nu
16
Locul nașterii – țara
F
Liber
Nu
n.a.
Nu
17
Tipul de document de confirmare a identității (pentru persoane fizice)
O
La alegere
Da
Da
Nu
18
Numărul documentului de identitate (pentru persoane fizice)
O
Liber
Da
Da
Nu
19
Data expirării documentului de identitate
O – dacă este alocat
Liber
Da
Da
Nu
20
Numărul de înregistrare în scopuri de TVA, cu codul țării
O – dacă este alocat
Liber
Da
Da
Nu
21
Identificatorul persoanelor juridice în conformitate cu articolul 26 din Regulamentul (UE) nr. 600/2014
O – dacă este alocat
Prestabilit
Da
Nu
Da
(*1)  Titularul de cont poate decide dacă informațiile să fie publicate pe site-ul public al EUTL.
ANEXA IV
Informații care trebuie furnizate pentru deschiderea unui cont de livrare pentru licitații sau a unui cont de tranzacționare
1.
Informațiile prevăzute în tabelul III-I din anexa III.
2.
O dovadă că persoana care solicită deschiderea unui cont are un cont bancar deschis într-un stat membru al Spațiului Economic European.
3.
O dovadă a identității persoanei fizice care solicită deschiderea unui cont, care poate fi o copie a unuia dintre următoarele documente:
(a)
carte de identitate emisă de un stat membru al Spațiului Economic European sau al Organizației pentru Cooperare și Dezvoltare Economică;
(b)
pașaport;
(c)
un document acceptat ca document de identificare personală conform legislației naționale a administratorului național care administrează contul.
4.
O dovadă a adresei reședinței permanente a titularului de cont persoană fizică, care poate fi o copie a unuia dintre următoarele documente:
(a)
documentul de identitate prezentat în temeiul punctului 3, dacă indică adresa reședinței permanente;
(b)
orice alt document de identitate eliberat de autorități care conține adresa reședinței permanente;
(c)
dacă țara de reședință permanentă nu eliberează documente de identitate care conțin adresa reședinței permanente, o adeverință din partea autorităților locale care să confirme reședința permanentă a persoanei desemnate;
(d)
orice alt document acceptat în mod obișnuit în statul membru al administratorului contului ca dovadă a reședinței permanente a persoanei desemnate.
5.
Următoarele documente în cazul în care persoana care solicită deschiderea unui cont este o persoană juridică:
(a)
un document care dovedește înregistrarea entității juridice;
(b)
detaliile contului bancar;
(c)
o confirmare a înregistrării în scopuri de TVA;
(d)
numele, data nașterii și naționalitatea beneficiarului real al persoanei juridice, astfel cum este definit la articolul 3 punctul 6 din Directiva (UE) 2015/849, inclusiv tipul de proprietate sau de control pe care îl exercită;
(e)
lista directorilor.
6.
Dacă o persoană juridică solicită deschiderea unui cont, administratorii naționali pot solicita prezentarea următoarelor documente suplimentare:
(a)
o copie a documentelor de înființare a entității juridice;
(b)
o copie a raportului anual sau a ultimelor situații financiare auditate sau, dacă nu sunt disponibile situații financiare auditate, o copie a situațiilor financiare ștampilate de serviciul de impozite sau de directorul financiar.
7.
O dovadă a adresei sediului social al titularului de cont persoană juridică, dacă această adresă nu reiese clar din documentul depus în conformitate cu punctul 5.
8.
Cazierul judiciar, sau orice alt document acceptat ca atare de administratorul contului, al persoanei fizice care solicită deschiderea unui cont.
În cazul în care o persoană juridică solicită deschiderea unui cont, administratorul național poate solicita cazierul judiciar, sau orice alt document acceptat ca atare de administratorul contului, al beneficiarului real și/sau al directorilor respectivei persoane juridice. În cazul în care administratorul național solicită cazierul judiciar, se va înregistra justificarea acestei solicitări.
În loc să solicite prezentarea cazierului judiciar, administratorul național poate solicita autorității competente responsabile cu păstrarea cazierelor judiciare să furnizeze informațiile relevante pe cale electronică, în conformitate cu legislația națională.
Documentele prezentate în conformitate cu acest punct nu pot fi păstrate după deschiderea contului.
9.
Dacă un document este furnizat administratorului național în original, acesta poate face o copie după document și poate indica autenticitatea acestuia pe copie.
10.
O copie a unui document poate fi depusă ca dovadă în temeiul prezentei anexe dacă este certificată pentru conformitate de un notar public sau de o persoană similară specificată de administratorul național. Fără a aduce atingere normelor stabilite în Regulamentul (UE) 2016/1191, în ceea ce privește documentele emise în afara statului membru în care este depusă copia documentului, copia trebuie să fie legalizată, cu excepția cazului în care legislația națională prevede altfel. Data certificării sau a legalizării nu trebuie să fie anterioară cu mai mult de trei luni datei de depunere a cererii.
11.
Administratorul contului poate solicita ca documentele depuse să fie însoțite de o traducere legalizată într-o limbă precizată de administrator.
12.
În loc să obțină documente pe suport de hârtie care să ateste informațiile solicitate în temeiul prezentei anexe, administratorii naționali pot utiliza instrumente digitale pentru a extrage informațiile relevante, cu condiția ca aceste instrumente să fie autorizate de legislația națională să furnizeze astfel de informații.
ANEXA V
Informații suplimentare care trebuie furnizate în vederea înregistrării verificatorilor
Un document care atestă că verificatorul care solicită înregistrarea este acreditat ca verificator în conformitate cu articolul 15 din Directiva 2003/87/CE.
ANEXA VI
Informații care trebuie furnizate în vederea deschiderii unui cont de depozit pentru operator
1.
Informațiile prevăzute în tabelul III-I din anexa III.
2.
În cadrul datelor furnizate în conformitate cu tabelul III-I din anexa III, operatorul instalației apare ca titular de cont. Numele titularului de cont trebuie să fie identic cu numele persoanei fizice sau juridice care este titulara autorizației relevante privind emisiile de gaze cu efect de seră.
3.
În cazul în care titularul de cont aparține unui grup, acesta va furniza un document care identifică în mod clar structura grupului. În cazul în care acest document este o copie, aceasta trebuie să fie certificată pentru conformitate de un notar public sau de o persoană similară specificată de administratorul național. În cazul în care copia certificată este eliberată în afara statului membru care solicită copia, aceasta trebuie să fie legalizată, cu excepția cazului în care legislația națională prevede altfel. Data certificării sau a legalizării nu trebuie să fie anterioară cu mai mult de trei luni datei de depunere a cererii.
4.
Informațiile prevăzute în tabelele VI-I și VI-II din prezenta anexă.
5.
Dacă o persoană juridică solicită deschiderea unui cont, administratorii naționali pot solicita prezentarea următoarelor documente suplimentare:
(a)
un document care dovedește înregistrarea entității juridice;
(b)
detaliile contului bancar;
(c)
o confirmare a înregistrării în scopuri de TVA;
(d)
numele, data nașterii și naționalitatea beneficiarului real al persoanei juridice, astfel cum este definit la articolul 3 punctul 6 din Directiva (UE) 2015/849, inclusiv tipul de proprietate sau de control pe care îl exercită;
(e)
o copie a documentelor de înființare a entității juridice;
(f)
o copie a raportului anual sau a ultimelor situații financiare auditate sau, dacă nu sunt disponibile situații financiare auditate, o copie a situațiilor financiare ștampilate de serviciul de impozite sau de directorul financiar.
6.
În loc să obțină documente pe suport de hârtie care să ateste informațiile solicitate în temeiul prezentei anexe, administratorii naționali pot utiliza instrumente digitale pentru a extrage informațiile relevante, cu condiția ca aceste instrumente să fie autorizate de legislația națională să furnizeze astfel de informații.
Tabelul VI-I: Detalii privind conturile de depozit pentru operator
A
B
C
D
E
F
Nr. crt.
Detaliu privind contul
Obligatoriu sau facultativ?
Tip
Poate fi actualizat?
Actualizarea necesită aprobarea administratorului?
Publicat pe site-ul public al EUTL?
1
Codul de identificare al autorizației
O
Liber
Da
Da
Da
2
Data intrării în vigoare a autorizației
O
Liber
Da
—
Da
3
Denumirea instalației
O
Liber
Da
Da
Da
4
Tipul de activitate al instalației
O
La alegere
Da
Da
Da
5
Adresa instalației – țara
O
Prestabilit
Da
Da
Da
6
Adresa instalației – regiunea sau statul
F
Liber
Da
Da
Da
7
Adresa instalației – localitatea
O
Liber
Da
Da
Da
8
Adresa instalației – codul poștal
O
Liber
Da
Da
Da
9
Adresa instalației – rândul 1
O
Liber
Da
Da
Da
10
Adresa instalației – rândul 2
F
Liber
Da
Da
Da
11
Instalație – număr de telefon 1
O
Liber
Da
Nu
Nu
12
Instalație – număr de telefon 2
O
Liber
Da
Nu
Nu
13
Adresa de e-mail a instalației
O
Liber
Da
Nu
Nu
14
Denumirea întreprinderii-mamă
O – dacă este alocat
Liber
Da
Nu
Da
15
Denumirea filialei
O – dacă este alocat
Liber
Da
Nu
Da
16
Codul de identificare a titularului de cont al întreprinderii-mamă (atribuit de registrul Uniunii)
O – dacă este alocat
Prestabilit
Da
Nu
Nu
17
Numărul de identificare EPRTR
O – dacă este alocat
Liber
Da
Nu
Da
18
Latitudine
F
Liber
Da
Nu
Da
19
Longitudine
F
Liber
Da
Nu
Da
20
Anul primei emisii
O
Liber
Da
Tabelul VI-II: Detalii privind persoana de contact de la instalație
A
B
C
D
E
F
Nr. crt.
Detaliu privind contul
Obligatoriu sau facultativ?
Tip
Poate fi actualizat?
Actualizarea necesită aprobarea administratorului?
Publicat pe site-ul public al EUTL?
1
Prenumele persoanei de contact din cadrul statului membru
F
Liber
Da
Nu
Nu
2
Numele de familie al persoanei de contact din cadrul statului membru
F
Liber
Da
Nu
Nu
3
Adresa persoanei de contact – țara
F
Prestabilit
Da
Nu
Nu
4
Adresa persoanei de contact – regiunea sau statul
F
Liber
Da
Nu
Nu
5
Adresa persoanei de contact – localitatea
F
Liber
Da
Nu
Nu
6
Adresa persoanei de contact – codul poștal
F
Liber
Da
Nu
Nu
7
Adresa persoanei de contact – rândul 1
F
Liber
Da
Nu
Nu
8
Adresa persoanei de contact – rândul 2
F
Liber
Da
Nu
Nu
9
Persoana de contact – număr de telefon 1
F
Liber
Da
Nu
Nu
10
Persoana de contact – număr de telefon 2
F
Liber
Da
Nu
Nu
11
Adresa de e-mail a persoanei de contact
F
Liber
Da
Nu
Nu
ANEXA VII
Informații care trebuie furnizate în vederea deschiderii unui cont de depozit pentru operatori de aeronave
1.
Informațiile prevăzute în tabelul III-I din anexa III și în tabelul VII-I din anexa VII.
2.
În cadrul datelor furnizate în conformitate cu tabelul III-I, operatorul de aeronave apare ca titular de cont. Numele înregistrat pentru titularul de cont trebuie să fie identic cu numele din planul de monitorizare. În cazul în care numele din planul de monitorizare nu mai este de actualitate, se utilizează numele din registrul comerțului sau numele utilizat de Eurocontrol.
3.
În cazul în care titularul de cont aparține unui grup, acesta va furniza un document care identifică în mod clar structura grupului. În cazul în care acest document este o copie, aceasta trebuie să fie certificată pentru conformitate de un notar public sau de o persoană similară specificată de administratorul național. În cazul în care copia certificată este eliberată în afara statului membru care solicită copia, aceasta trebuie să fie legalizată, cu excepția cazului în care legislația națională prevede altfel. Data certificării sau a legalizării nu trebuie să fie anterioară cu mai mult de trei luni datei de depunere a cererii.
4.
Indicativul de apel este indicativul Organizației Aviației Civile Internaționale (OACI) din caseta 7 a planului de zbor sau, dacă acesta nu este disponibil, marca de înmatriculare a aeronavei.
5.
Dacă o persoană juridică solicită deschiderea unui cont, administratorii naționali pot solicita prezentarea următoarelor documente suplimentare:
(a)
un document care dovedește înregistrarea entității juridice;
(b)
detaliile contului bancar;
(c)
o confirmare a înregistrării în scopuri de TVA;
(d)
numele, data nașterii și naționalitatea beneficiarului real al persoanei juridice, astfel cum este definit la articolul 3 punctul 6 din Directiva (UE) 2015/849, inclusiv tipul de proprietate sau de control pe care îl exercită;
(e)
o copie a documentelor de înființare a entității juridice;
(f)
o copie a raportului anual sau a ultimelor situații financiare auditate sau, dacă nu sunt disponibile situații financiare auditate, o copie a situațiilor financiare ștampilate de serviciul de impozite sau de directorul financiar.
6.
În loc să obțină documente pe suport de hârtie care să ateste informațiile solicitate în temeiul prezentei anexe, administratorii naționali pot utiliza instrumente digitale pentru a extrage informațiile relevante, cu condiția ca aceste instrumente să fie autorizate de legislația națională să furnizeze astfel de informații.
Tabelul VII-I: Detalii privind conturile de depozit pentru operatori de aeronave
A
B
C
D
E
F
Nr. crt.
Detaliu privind contul
Obligatoriu sau facultativ?
Tip
Poate fi actualizat?
Actualizarea necesită aprobarea administratorului?
Publicat pe site-ul public al EUTL?
1
Codul unic în temeiul Regulamentului (CE) nr. 748/2009 al Comisiei
O
Liber
Da
Da
Da
2
Indicativul de apel (indicativul OACI)
F
Liber
Da
Da
Da
3
Codul de identificare al planului de monitorizare
O
Liber
Da
Da
Da
4
Planul de monitorizare – primul an de aplicabilitate
O
Liber
Da
Da
Da
ANEXA VIII
Informații privind reprezentanții autorizați care trebuie furnizate administratorului contului
1.
Informațiile prevăzute în tabelele VIII-I din anexa VIII.
Tabelul VIII-I: Detalii privind reprezentantul autorizat
A
B
C
D
E
F
Nr. crt.
Detaliu privind contul
Obligatoriu sau facultativ?
Tip
Poate fi actualizat?
Actualizarea necesită aprobarea administratorului?
Publicat pe site-ul public al EUTL?
1
Prenumele
O
Liber
Da
Da
Nu
2
Numele
O
Liber
Da
Da
Nu
3
Titlul
F
Liber
Da
Nu
Nu
4
Funcția
F
Liber
Da
Nu
Nu
5
Denumirea angajatorului
F
Liber
Da
Nu
Nu
6
Departamentul angajatorului
F
Liber
Da
Nu
Nu
7
Țara
O
Prestabilit
Nu
n.a.
Nu
8
Regiunea sau statul
F
Liber
Da
Da
Nu
9
Localitatea
O
Liber
Da
Da
Nu
10
Codul poștal
O
Liber
Da
Da
Nu
11
Adresa – rândul 1
O
Liber
Da
Da
Nu
12
Adresa – rândul 2
F
Liber
Da
Da
Nu
13
Număr de telefon 1
O
Liber
Da
Nu
Nu
14
Telefon mobil
O
Liber
Da
Da
Nu
15
Adresa de e-mail
O
Liber
Da
Da
Nu
16
Data nașterii
O
Liber
Nu
n.a.
Nu
17
Locul nașterii – localitatea
O
Liber
Nu
n.a.
Nu
18
Locul nașterii – țara
O
Liber
Nu
n.a.
Nu
19
Tipul documentului care dovedește identitatea
O
La alegere
Da
Da
Nu
20
Numărul documentului de identitate
O
Liber
Da
Da
Nu
21
Data expirării documentului de identitate
O - dacă este alocat
Liber
Da
Da
Nu
22
Numărul de înregistrare național
F
Liber
Da
Da
Nu
23
Limba preferată
F
La alegere
Da
Nu
Nu
24
Drepturile în calitate de reprezentant autorizat
O
Alegeri multiple
Da
Da
Nu
2.
O declarație semnată corespunzător din partea titularului de cont care să indice că acesta dorește să desemneze o anumită persoană în calitate de reprezentant autorizat, confirmând că reprezentantul autorizat are dreptul de a iniția, a aproba, a iniția și aproba tranzacții în numele titularului de cont sau dreptul de vizualizare a contului [astfel cum se prevede la alineatele (1) și (5) din articolul 20].
3.
O dovadă a identității persoanei desemnate, care poate fi o copie a unuia dintre următoarele documente:
(a)
carte de identitate emisă de un stat membru al Spațiului Economic European sau al Organizației pentru Cooperare și Dezvoltare Economică;
(b)
pașaport;
(c)
un document acceptat ca document de identificare personală conform legislației naționale a administratorului național care administrează contul.
4.
O dovadă a adresei reședinței permanente a persoanei desemnate, care poate fi o copie a unuia dintre următoarele documente:
(a)
documentul de identitate prezentat în temeiul punctului 3, dacă indică adresa reședinței permanente;
(b)
orice alt document de identitate eliberat de autorități care conține adresa reședinței permanente;
(c)
dacă țara de reședință permanentă nu eliberează documente de identitate care conțin adresa reședinței permanente, o adeverință din partea autorităților locale care să confirme reședința permanentă a persoanei desemnate;
(d)
orice alt document acceptat în mod obișnuit în statul membru al administratorului contului ca dovadă a reședinței permanente a persoanei desemnate.
5.
Cazierul judiciar, sau orice alt document acceptat ca atare de administratorul contului, al persoanei desemnate, cu excepția reprezentanților autorizați ai verificatorilor.
În loc să solicite prezentarea cazierului judiciar, administratorul național poate solicita autorității competente responsabile cu păstrarea cazierelor judiciare să furnizeze informațiile relevante pe cale electronică, în conformitate cu legislația națională.
Documentele prezentate în conformitate cu acest punct nu pot fi păstrate după aprobarea numirii reprezentantului contului.
6.
Dacă un document este furnizat administratorului național în original, acesta poate face o copie după document și poate indica autenticitatea acestuia pe copie.
7.
O copie a unui document poate fi depusă ca dovadă în temeiul prezentei anexe dacă este certificată pentru conformitate de un notar public sau de o persoană similară specificată de administratorul național. Fără a aduce atingere normelor stabilite în Regulamentul (UE) 2016/1191, în ceea ce privește documentele emise în afara statului membru în care este depusă copia documentului, copia trebuie să fie legalizată, cu excepția cazului în care legislația națională prevede altfel. Data certificării sau a legalizării nu trebuie să fie anterioară cu mai mult de trei luni datei de depunere a cererii.
8.
Administratorul contului poate solicita ca documentele depuse să fie însoțite de o traducere legalizată într-o limbă precizată de administratorul național.
9.
În loc să obțină documente pe suport de hârtie care să ateste informațiile solicitate în temeiul prezentei anexe, administratorii naționali pot utiliza instrumente digitale pentru a extrage informațiile relevante, cu condiția ca aceste instrumente să fie autorizate de legislația națională să furnizeze astfel de informații.
ANEXA IX
Formatul de transmitere a datelor anuale privind emisiile
1.
Datele privind emisiile operatorilor conțin informațiile prevăzute în tabelul IX-I, ținându-se cont de formatul electronic pentru transmiterea datelor privind emisiile descris în specificațiile tehnice și privind schimbul de date prevăzute la articolul 75.
Tabelul IX-I: Date privind emisiile operatorilor
1
Codul de identificare al instalației:
2
Anul de raportare
Emisii de gaze cu efect de seră
în tone
în tone de echivalent CO2
3
Emisii de CO2
4
Emisii de N2O
5
Emisii de PFC
6
Emisii totale
—
Σ (C3 + C4 + C5)
2.
Datele privind emisiile operatorilor de aeronave conțin informațiile prevăzute în tabelul IX-II, ținându-se cont de formatul electronic pentru transmiterea datelor privind emisiile descris în specificațiile tehnice și privind schimbul de date prevăzute la articolul 75.
Tabelul IX-II: Datele privind emisiile operatorilor de aeronave
1
Codul de identificare al operatorului de aeronave:
2
Anul de raportare
Emisii de gaze cu efect de seră
în tone de CO2
3
Emisii interne
(Se referă la toate zborurile care au plecat de pe un aerodrom situat pe teritoriul unui stat membru și care au sosit pe un aerodrom situat pe teritoriul aceluiași stat membru)
4
Emisii externe
(Se referă la toate zborurile care au plecat de pe un aerodrom situat pe teritoriul unui stat membru și care au sosit pe un aerodrom situat pe teritoriul unui alt stat membru)
5
Emisii totale
Σ (C3 + C4)
ANEXA X
Tabelul național de alocare
Nr. rând
Cantitatea de certificate generale alocate cu titlu gratuit
În temeiul articolului 10a alineatul (7) din Directiva 2003/87/CE
În temeiul articolului 10c din Directiva 2003/87/CE (transferabil)
În temeiul unei alte dispoziții a Directivei 2003/87/CE
Total
1
Codul de țară al statului membru
Intrare manuală
2
Codul de identificare al instalației
Intrare manuală
3
Cantitatea care se va aloca:
4
în anul X
Intrare manuală
5
în anul X + 1
Intrare manuală
6
în anul X + 2
Intrare manuală
7
în anul X + 3
Intrare manuală
8
în anul X + 4
Intrare manuală
9
în anul X + 5
Intrare manuală
10
în anul X + 6
Intrare manuală
11
în anul X + 7
Intrare manuală
12
în anul X + 8
Intrare manuală
13
în anul X + 9
Intrare manuală
Rândurile 2-13 se repetă pentru fiecare instalație.
ANEXA XI
Tabelul național de alocare pentru aviație
Nr. rând
Cantitatea de certificate pentru aviație alocate cu titlu gratuit
În temeiul articolului 3e din Directiva 2003/87/CE
În temeiul articolului 3f din Directiva 2003/87/CE
Total
1
Codul de țară al statului membru
Intrare manuală
2
Codul de identificare al operatorului de aeronave
Intrare manuală
3
Cantitatea care se va aloca
4
în anul X
Intrare manuală
5
în anul X + 1
Intrare manuală
6
în anul X + 2
Intrare manuală
7
în anul X + 3
Intrare manuală
8
în anul X + 4
Intrare manuală
9
în anul X + 5
Intrare manuală
10
în anul X + 6
Intrare manuală
11
în anul X + 7
Intrare manuală
12
în anul X + 8
Intrare manuală
13
în anul X + 9
Intrare manuală
Rândurile 2-13 se repetă pentru fiecare operator de aeronave.
ANEXA XII
Tabel de licitație
Nr. rând
Informații privind platforma de licitație
1
Codul de identificare al platformei de licitație
2
Identitatea autorității de monitorizare a licitațiilor
3
Numărul contului de livrare a garanțiilor pentru licitații
4
Informații privind licitațiile individuale de (certificate generale/certificate pentru aviație)
5
Volumul individual al licitației
Data și ora livrării în contul de livrare a garanțiilor pentru licitații
Identitatea adjudecătorului (adjudecătorilor) pentru fiecare licitație
Volumul pentru adjudecătorul (adjudecătorii) respectiv(i) în volumul individual al licitației, inclusiv, dacă este cazul, volumul respectiv de certificate în temeiul articolului 10a alineatul (8) din Directiva 2003/87/CE
Intrare manuală
6
Intrare manuală
7
Intrare manuală
8
Intrare manuală
9
Intrare manuală
10
Intrare manuală
11
Intrare manuală
12
Intrare manuală
13
Intrare manuală
14
Intrare manuală
15
Intrare manuală
16
Intrare manuală
17
Intrare manuală
18
Intrare manuală
19
Intrare manuală
ANEXA XIII
Obligații de raportare ale administratorului central
I.   Informații din registrul Uniunii privind EU ETS
Informații accesibile publicului
1.
EUTL publică pe site-ul său public următoarele informații pentru fiecare cont:
(a)
toate informațiile pentru care există indicația „publicat pe site-ul public al EUTL” în tabelul III-I din anexa III, în tabelul VI-I din anexa VI și în tabelul VII-I din anexa VII;
(b)
certificatele alocate titularilor de cont individuali în temeiul articolelor 48 și 50;
(c)
starea contului în conformitate cu articolul 9 alineatul (1);
(d)
anul primelor emisii și anul ultimelor emisii;
(e)
numărul de certificate restituite în conformitate cu articolul 6;
(f)
valoarea emisiilor verificate, împreună cu corecturile pentru instalația aferentă contului de depozit al operatorului pentru anul X, se afișează începând cu data de 1 aprilie a anului (X + 1);
(g)
un simbol și o declarație care indică dacă instalația sau operatorul de aeronave aferent(ă) contului de depozit al operatorului a restituit până la data de 30 aprilie un număr de certificate cel puțin egal cu toate emisiile sale din toți anii anteriori.
Informațiile menționate la literele (a)-(d) trebuie actualizate la fiecare 24 de ore.
În sensul literei (g), simbolurile și declarațiile care urmează să fie afișate sunt prezentate în tabelul XIV-I. Simbolul se actualizează la 1 mai și, cu excepția adăugării semnului * în situațiile descrise la rândul 5 din tabelul XIV-I, nu se modifică până la data de 1 mai a anului următor, cu excepția cazului în care contul este închis înainte.
Tabelul XIV-I: Declarații de conformitate
Nr. rând
Cifra care indică starea de conformitate, conform articolului 33
Emisiile verificate sunt înregistrate pentru ultimul an complet?
Simbol
Declarație
se publică pe site-ul public al EUTL
1
0 sau orice număr pozitiv
Da
A
„Numărul certificatelor restituite până la 30 aprilie este mai mare sau egal cu emisiile verificate.”
2
Orice număr negativ
Da
B
„Numărul de certificate restituite până la 30 aprilie este mai mic decât emisiile verificate.”
3
Orice număr
Nu
C
„Emisiile verificate pentru anul precedent nu au fost introduse până la 30 aprilie.”
4
Orice număr
Nu (deoarece procesul de restituire a certificatelor și/sau procesul de actualizare a emisiilor verificate este suspendat pentru registrul statului membru respectiv)
X
„Introducerea emisiilor verificate și/sau restituirea nu a fost posibilă până la 30 aprilie din cauza suspendării procesului de restituire a certificatelor și/sau a procesului de actualizare a emisiilor verificate pentru registrul statului membru.”
5
Orice număr
Da sau Nu (însă sunt actualizate ulterior de autoritatea competentă)
* [adăugat la simbolul inițial]
„Emisiile verificate au fost estimate sau corectate de autoritatea competentă.”
2.
EUTL publică pe site-ul său public următoarele informații generale, pe care trebuie să le actualizeze la fiecare 24 de ore:
(a)
tabelul național de alocare al fiecărui stat membru, cu indicarea oricăror modificări aduse tabelului în conformitate cu articolul 47;
(b)
tabelul național de alocare pentru aviație al fiecărui stat membru, cu indicarea oricăror modificări aduse tabelului în conformitate cu articolul 49;
(c)
numărul total de certificate deținute în registrul Uniunii în toate conturile utilizatorilor în ziua precedentă;
(d)
taxele percepute de administratorii naționali în conformitate cu articolul 81.
3.
EUTL publică pe site-ul său public următoarele informații generale, la data de 30 aprilie a fiecărui an:
(a)
suma emisiilor verificate, per stat membru, introduse pentru anul calendaristic precedent, ca procentaj din suma emisiilor verificate din anul anterior anului respectiv;
(b)
ponderea procentuală a conturilor administrate de un anumit stat membru în numărul și volumul total al tranzacțiilor de transfer de certificate și unități Kyoto în anul calendaristic precedent;
(c)
ponderea procentuală a conturilor administrate de un anumit stat membru în numărul și volumul total al tranzacțiilor de transfer de certificate și unități Kyoto în anul calendaristic anterior între conturi administrate de state membre diferite.
4.
În ziua de 1 mai, cu trei ani mai târziu, EUTL publică pe site-ul său public următoarele informații despre fiecare tranzacție finalizată înregistrată de EUTL până la data de 30 aprilie a unui anumit an:
(a)
numele titularului de cont și codul de identificare al contului din care s-a efectuat transferul;
(b)
numele titularului de cont și codul de identificare al contului de destinație a transferului;
(c)
cantitatea de certificate sau de unități Kyoto implicate în tranzacție, care includ codul de țară, dar fără codul unic de identificare a unității aferent certificatelor și fără valoarea numerică unică a numărului de ordine al unității aferentă unităților Kyoto;
(d)
codul de identificare a tranzacției;
(e)
data și ora la care s-a finalizat tranzacția (ora Europei Centrale);
(f)
tipul tranzacției.
Primul paragraf nu se aplică tranzacțiilor, în cazul în care atât contul din care s-a efectuat transferul, cât și contul de destinație a transferului a fost un cont de gestionare ETS, astfel cum se indică în tabelul I-I din anexa I.
5.
La data de 1 mai a fiecărui an, se publică următoarele informații referitoare la acordurile care sunt în vigoare în temeiul articolului 25 din Directiva 2003/87/CE înregistrate de EUTL până la data de 30 aprilie:
(a)
deținerile de certificate emise în sistemul conectat de comercializare a certificatelor de emisii pentru toate conturile din registrul Uniunii;
(b)
numărul de certificate emise în sistemul conectat de comercializare a certificatelor de emisii utilizat pentru conformitate în EU ETS;
(c)
suma certificatelor emise în sistemul conectat de comercializare a certificatelor de emisii care au fost transferate în conturile din registrul Uniunii în cursul anului calendaristic anterior;
(d)
suma certificatelor care au fost transferate în conturi în sistemul conectat de comercializare a certificatelor de emisii în anul calendaristic anterior.
Informații accesibile titularilor de cont
6.
În partea din site-ul registrului Uniunii care este accesibilă numai titularilor de cont, registrul Uniunii publică următoarele informații, pe care trebuie să le actualizeze în timp real:
(a)
deținerile curente de certificate și de unități Kyoto, inclusiv codul de țară și, după caz, indicația care să precizeze în ce perioadă de zece ani au fost create certificatele, dar fără codul unic de identificare a unității aferent certificatelor și fără valoarea numerică unică a numărului de ordine al unității aferentă unităților Kyoto;
(b)
lista tranzacțiilor propuse inițiate de titularul de cont, în care, pentru fiecare tranzacție propusă, se detaliază următoarele:
(i)
elementele menționate la punctul 4 al prezentei anexe;
(ii)
numărul de cont și numele titularului contului de destinație a transferului;
(iii)
data și ora la care s-a propus tranzacția (ora Europei Centrale);
(iv)
starea curentă a tranzacției propuse;
(v)
toate codurile de răspuns transmise în urma controalelor efectuate de registru și de EUTL;
(c)
lista certificatelor sau unităților Kyoto transferate sau dobândite de contul respectiv în urma tranzacțiilor finalizate, în care, pentru fiecare tranzacție, se detaliază
(i)
elementele menționate la punctul 4;
(ii)
numărul de cont și numele titularului contului din care s-a efectuat transferul și al contului de destinație a transferului.

Summary:
Registrul Uniunii al certificatelor sistemului de comercializare a emisiilor
Registrul Uniunii al certificatelor sistemului de comercializare a emisiilor
 
SINTEZĂ PRIVIND:
Regulamentul delegat (UE) 2019/1122 privind funcționarea registrului Uniunii
CARE ESTE ROLUL ACESTUI REGULAMENT?
Aceasta vizează să garanteze o contabilizare exactă a tuturor cotelor emise în cadrul sistemului de comercializare a certificatelor de emisii al Uniunii Europene (UE).
ASPECTE-CHEIE
Registrul UERegistrul UE este o bază de date online unică și centralizată, gestionată de Comisia Europeană, care conține conturile operatorilor de instalații, cum ar fi centralele electrice și operatorii aerieni. Acesta acoperă toate țările care participă la sistemul UE de comercializare a certificatelor de emisii de gaze cu efect de seră (EU ETS), instituit prin Directiva 2003/87/CE, care are ca scop reducerea emisiilor într-un mod eficient din punct de vedere al costurilor, ca parte a politicii UE de combatere a schimbărilor climatice. Registrele înregistrează:instalațiile care intră sub incidența directivei în fiecare stat membru al UE și toate cotele gratuite alocate acestor instalații;conturile societăților sau ale persoanelor fizice care dețin astfel de cote;transferurile de cote efectuate de titularii de conturi;emisiile anuale verificate de CO2 ale instalațiilor și ale operatorilor de transport aerian;reconcilierea anuală a cotelor și a emisiilor verificate.Faza IVAcest regulament stabilește cerințele generale, operaționale și de întreținere ale registrului UE pentru faza a IV-a a EU ETS din 2021 până în 2030. Acesta înlocuiește Regulamentul (UE) nr. 389/2013 (a se vedea sinteza), care acoperea faza III (2013-2020) a EU ETS.Elemente principale
Regulamentul acoperă o serie de aspecte, inclusiv următoarele.Sistemul de registre, care este operat și întreținut de un administrator central. Regulamentul introduce un Jurnal de tranzacții UE (EUTL), care verifică, înregistrează și autorizează în mod automat toate tranzacțiile între conturile din registru. Acesta înlocuiește registrul comunitar independent de tranzacții din faza II. Statutul și administrarea conturilor. Regulamentul simplifică normele de gestionare a conturilor în vederea reducerii sarcinii administratorilor naționali. Norme specifice pentru registrul EU ETS care acoperă aspecte precum:emisiile verificate și conformitatea;tranzacțiile, inclusiv normele privind executarea transferurilor și crearea, alocarea și transferul cotelor;îmbunătățirea legăturilor dintre EU ETS și alte sisteme ETS în cazul în care a fost încheiat un acord de corelare (de exemplu, Swiss ETS - a se vedea sinteza). Norme și cerințe tehnice pentru registru și pentru jurnalul de tranzacții UE, inclusiv servicii naționale de asistență pentru titularii de cont și reprezentanți.Abrogare
Acesta abrogă și înlocuiește Regulamentul (UE) nr. 389/2013. Acesta din urmă continuă să se aplice până la 31 decembrie 2025 tuturor operațiunilor legate de perioada de comercializare 2013-2020 și conturilor de la Kyoto până la verificarea (perioada suplimentară pentru finalizarea angajamentelor) a celei de-a doua perioade de angajament din cadrul Protocolului de la Kyoto, în 2023.
DE CÂND SE APLICĂ REGULAMENTUL?
Se aplică de la 1 ianuarie 2021.
CONTEXT
Pentru informații suplimentare, consultați:Registrul UE (Comisia Europeană).
DOCUMENTUL PRINCIPAL
Regulamentul delegat (UE) 2019/1122 al Comisiei din 12 martie 2019 de completare a Directivei 2003/87/CE a Parlamentului European și a Consiliului în ceea ce privește funcționarea registrului Uniunii (JO L 177, 2.7.2019, pp. 3-62).
Modificările succesive aduse Regulamentului (UE) 2019/1122 au fost integrate în textul de bază. Această versiune consolidată are doar un caracter informativ.
DOCUMENTE CONEXE
Regulamentul (UE) nr. 389/2013 al Comisiei din 2 mai 2013 de creare a registrului Uniunii în conformitate cu Directiva 2003/87/CE a Parlamentului European și a Consiliului și cu Deciziile nr. 280/2004/CE și nr. 406/2009/CE ale Parlamentului European și ale Consiliului și de abrogare a Regulamentelor (UE) nr. 920/2010 și nr. 1193/2011 ale Comisiei (JO L 122, 3.5.2013, pp. 1-59).
A se vedea versiunea consolidată.
Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului (JO L 275, 25.10.2003, pp. 32-46).
A se vedea versiunea consolidată.
Data ultimei actualizări: 11.01.2022